title: Asahikawa

text: Asahikawa () on kaupunki Japanissa. Se on Hokkaidōn saaren toiseksi suurin kaupunki heti Sapporon jälkeen. Kaupungissa on 346 038 asukasta (2015). Asahikawa perustettiin 1. elokuuta 1922. Se on nimitetty yhdeksi Japanin ydinkaupungeista.


title: Asahikawa

text: Asahikawassa on lentoasema, ja Japanin maapuolustusvoimien toinen divisioona pitää kaupungissa päämajaansa. Asahikawan matkailukohteisiin kuuluvat eläintarha, hiihtokeskus ja Asahibashin silta.


title: Odin (sarjakuvahahmo)

text: Odin on Marvel-kustantamon luoma sarjakuvahahmo, ukkosenjumala Thorin isä. Skandinaavisessa mytologiassa Odin on aasojen hallitsija ja kaikkien jumalten ylijumala Asgardissa.


title: Odin (sarjakuvahahmo)

text:
Marvel-kustantamo on perustanut oman hahmonsa myyttiseen Odiniin mutta ottanut samalla tiettyjä vapauksia joita ei mytologiasta löydy. Sarjakuvassa Odin on valtavan voimakas toisesta ulottuvuudesta kotoisin oleva olento, joka hallitsee muita "jumalia" toisessa ulottuvuudessa jota kutsutaan Asgardiksi.
Hahmon loivat Stan Lee ja Jack Kirby. Odinin ensiesiintyminen tapahtui "Journey into Mystery"-lehden numerossa 85.


title: Odin (sarjakuvahahmo)

text: Ikuisuuksia sitten Odin syntyi jäseneksi jumalrotuun, jota alettaisiin myöhemmin kutsua asgardilaisiksi. Odinin isoisä, Buri oli ensimmäinen asgardilainen jonka sanottiin nousseen yliulottuvuuden valtakunnan, Niffleheimin jäistä. Burille syntyi Bor, joka otti vaimokseen Bestian, yhden jääjumalista ja heille syntyi kolme poikaa, Vili, Ve ja Odin. Buri antoi hallitsijan tehtävät Borille jota puolestaan hänen kolme poikaansa seurasivat hallitsijoina.


title: Odin (sarjakuvahahmo)

text: Kolme veljestä otti jumalsuvun hallitsemisen iloisesti vastaan. He johtivat Asgardin soturit sotaan Niffleheimin jääjättiläisiä vastaan ja surmasivat jääjättiläisten johtajan Ymirin. Ymirin suunnattomasta ruumiista he rakensivat tunnetun maailmankaikkeuden (tätä kuitenkin pidetään nykyään epäuskottavana). Henkiin jääneet jääjättiläiset asettuivat Jotunheimiin, yhteen Asgardin Yhdeksästä Maailmasta. Yhteen maailmoista veljekset rakensivat Asgardin kaupungin hallituspaikakseen.


title: Odin (sarjakuvahahmo)

text: Myöhemmin tutkimusmatkoillaan veljekset saapuivat tutkimaan Muspelheimia jossa asuivat hirviömäisen Surturin hallitsemat tulidemonit. Siellä he saivat selville että Surtur aikoi Iltahämärän miekan avulla tuhota kaikki Yhdeksän Maailmaa. Odin päätti veljineen estää Surturia aikeissaan ja sulautuivat taikuudella yhteen taistelemaan valtavaa Surturia vastaan.


title: Odin (sarjakuvahahmo)

text: He onnistuivatkin tuhoamaan Iltahämärän ja pakenemaan Muspelheimista Ikuisen Liekin kanssa. Ulottuvuuksienvälisellä portilla Vili ja Ve kuitenkin pysähtyivät ja käskivät Odinin hallita viisaasti Asgardia. Vili ja Ve olivat päättäneet pysäyttää Surturin omaan maailmaansa. Valtavan valonvälähdyksen saattelemana Vili ja Ve sinetöivät yhteyden Muspelheimiin ja samalla Odin sai kuolleiden veljiensä voimat itselleen. Odinvoima oli syntynyt.


title: Odin (sarjakuvahahmo)

text: Odin hallitsi Asgardia pitkään ja viisaasti. Hän uhrasi toisen silmänsä Mimirille, Viisauden Lähteelle saadakseen tietää kuinka Ragnarök, jumalten tuomiopäivä voitaisiin välttää. Silmä kasvoi valtavaksi ja se katsoi toiseen ulottuvuuteen, mistä se kertoo tarinoita Odinin menneisyydestä (niiden todenperäisyys on vähintäänkin kiistanalainen).


title: Odin (sarjakuvahahmo)

text: Kerran Odinin irronnut silmä kertoi tarinan, joka mukailee norjalaisten myyttien Ragnarökiä paremmin. Tarinansa lopussa Odin vain herättää kuolleet jumalat uudelleen henkiin ja niin loputon kiertokulku on valmis. Tämä saattaa kuitenkin olla vain Silmän tuntemattomista syistä kertoma tarina.


title: Odin (sarjakuvahahmo)

text: Odin otti vaimokseen ja kuningattarekseen Friggan. Odin kuitenkin päätti hankkia pojan jossa yhdistyisi Asgardin ja Midgardin eli Maan voimat. Maan suojelijajumalatar Gaea synnyttikin Odinille pojan, Thorin jonka Frigga kasvatti. Myöhemmin Thorista tuli Odinin suosikkipoika ja ukkosenjumala.


title: Odin (sarjakuvahahmo)

text: Odin johti asgardilaiset jälleen kerran sotaan jääjättiläisiä vastaan. Tässä sodassa jättiläisten johtaja Laufey sai surmansa. Odin adoptoi Laufeyn pojan Lokin ja kasvatti tämän Thorin rinnalla. Aikuisena Loki vastusti kuitenkin jatkuvasti Odinin auktoriteettia.


title: Odin (sarjakuvahahmo)

text: Vuosisatojen ajan germaanit ja viikingit palvoivat Odinia ja muita jumalia, kunnes Celestiaalit, suunnattoman voimakkaat puolijumalat saapuivat arvioimaan maapallon ihmisten soveliuutta jatkaa elämäänsä. Kimpaantunut Odin otti yhteyttä Zeukseen ja muihin ylijumaliin, jotka päättivät solmia liiton Celestiaaleja vastaan.


title: Odin (sarjakuvahahmo)

text: Jumaljoukko tapasi Celestiaalit jotka uhkasivat sulkea kaikki ulottuvuuksienväliset portit Maan ja muiden ulottuvuuksien välillä, elleivät jumalat lupaisi olla sekaantumatta maapallon ihmisten kehitykseen. Odin rakensi haarniskan nimeltään Tuhoaja ja liitti siihen vielä myyttisen Niebelungin sormuksen Tuhoajan aseeseen, Odinin miekkaan. Tuhoaja kuitenkin hävisi Celestiaaleille vaikka siihen oli syötetty kaikkien asgardilaisten jumalien elämänenergia (paitsi Thorin). Maapallon jumalten olikin itse luvattava etteivät sotkeentuisi maapallon ihmisten elämään.


title: Odin (sarjakuvahahmo)

text: Tällä vuosisadalla Odinia on vaivannut poikansa Thorin itsepäinen luonne. Odin lähettikin Thorin maapallolle ramman lääkärin Donald Blaken hahmossa ilman muistikuvia jumaluudestaan. Thor löysi kuitenkin identiteettinsä uudelleen.


title: Odin (sarjakuvahahmo)

text: Tällä hetkellä amerikkalaisissa sarjakuvissa Odin on oletettavasti kuollut.


title: Odin (sarjakuvahahmo)

text: Odinilla on lukuisia yli-inhimillisiä kykyjä jotka ovat kuitenkin tunnusomaisia asgardilaisille. Odin on yliluonnollisen vahva ja nostaa noin 60 tonnia (tavallinen asgardilainen kykenee nostamaan noin 30 tonnia). Parhaimmassa iässään Odin kykeni nostamaan jopa 100 tonnia.


title: Odin (sarjakuvahahmo)

text: Odin on hyvin pitkäikäinen ja ikääntyy paljon hitaammin kuin maapallon ihmiset. Odin ei kuitenkaan ole kuolematon. Hän on äärettömän kestävä fyysisille vaurioille eikä voi kuolla kuin molekyylitason totaalisella tuhoutumisella. Mystinen energia parantaa hänet mahdollisista vammoista, sairauksista ja maitohapoista joita Odin ei lainkaan tuota.


title: Odin (sarjakuvahahmo)

text: Odin hallitsee valtavaa energianlähdettä Odinvoimaa jota hän voi manipuloida lukuisin eri tavoin. Hän kykenee hetkellisesti nostamaan omia voimiaan suuremmiksi, ampua voimakkaita energiaiskuja, siirtyä teleportaatiolla paikasta tai ulottuvuuksista toiseen, antaa olennoille tai esineille yli-inhimilliset voimat "etc". Toisin kuin fyysinen voimakkuus, Odinin kyky manipuloida Odinvoimaa on vain kasvanut ajan myötä. Ei ole tiedossa, onko Odinvoima johdannainen Kosmisesta Voimasta.


title: Odin (sarjakuvahahmo)

text: Odinilla on valtavasti tietoa muinaisista salatieteistä. Hän on myös erinomainen lähitaistelija ja tuhansien vuosien sodankäynnit ovat muovanneet hänestä mestaritaktikon.


title: Odin (sarjakuvahahmo)

text: Odin käyttää taisteluissa apunaan Gungniria, lumottua keihästä. Keihäs on taottu myyttisestä uru-metallista, joka on käytännössä tuhoutumatonta. Kuten Thorin vasara Mjölnirkin, myös Gungnir palaa heittäjänsä käteen. Erään kerran Odin heitti keihäänsä kiinni seinään, josta edes voimallinen Herkules ei saanut sitä irti.


title: Odin (sarjakuvahahmo)

text: Vasta Odinin käskystä keihäs irtosi ja lensi takaisin omistajansa käteen. Odin käyttää keihästä myös oman voimansa kanavoimiseen, yleensä voimakkaiden energiaiskujen muodossa. Tähän tarkoitukseen Odin kuitenkin käyttää mieluummin Kaikkeuden Spektriä, Thrudstokia. Näiden aseiden lisäksi Odin suosii lähitaistelussa miekkaa, jolla ei kuitenkaan tunnu olevan mitään erityisiä voimia.


title: Odin (sarjakuvahahmo)

text: Bifrost, sateenkaarisilta joka yhdistää Asgardin ja Maan on myös Odinin luoma.


title: Odin (sarjakuvahahmo)

text: Vaikka Odin väittääkin olevansa kaikkivoipa, hänellä on rajansa. Hän ei kykene matkustamaan ajassa ilman apua. Hän ei voi luoda elämää tyhjästä. Odin kykenee pidättelemään kuolleen sielua siirtymästä tuonpuoleiseen vain valtavilla ponnistuksilla.


title: Odin (sarjakuvahahmo)

text: Odinin valtava voimakin kuitenkin kukistui (ja vaikka hänellä oli apunaan kaikkien asgardilaisten elämänenergia) Celestiaalien edessä. Silloin tällöin Odinin on myös vajottava ns. Odinuneen, joka lataa hänen voimansa. Tällöin hän on kuitenkin haavoittuvainen ja unensa ajan kuolevainen. Odinunen pituus vaihtelee; joskus se vaatii vain yhden yön, joskus enemmän kuin viikon (yleisesti se kuitenkin on yksi yö vuodessa).


title: Odin (sarjakuvahahmo)

text: Odin esiintyy videopelissä "" tärkeänä NPC-hahmona. Tohtori Doom onnistuu Pahuuden Mestarien avulla varastamaan Odinvoiman itselleen ja pelaajan tehtävä on Marvel-universumin sankareita kontrolloiden palauttaa voima Odinille. Pelissä Odinia ei kuitenkaan koskaan tavata kunnolla, useimmiten hänen äänensä kuuluu.


title: Roolihuijaus

text: Roolihuijaus ("Faking It") on alun perin brittiläinen tosi-tv-sarja, jota on tehty vuodesta 2001.


title: Roolihuijaus

text: Joka jaksossa koulutetaan neljän viikon ajan yhtä ihmistä jonkin päinvastaisen asian ammattilaiseksi kuin mitä hän alun alkaen edustaa. Sen jälkeen koulutettava osallistuu kolmen oikean ammattilaisen kanssa kokeeseen, jossa tuomariston jäsenet yrittävät lopulta arvata kuka oli huijari. Jaksojen aiheita ovat olleet muun muassa vakuutusmyyjästä sijaisnäyttelijäksi, lampaankerijästä hiusstylistiksi, sellististä DJ:ksi ja tietokonenörtistä kuntoiluhulluksi. Sarjasta on tehty erimaalaisia versioita. Brittiläistä ja yhdysvaltalaista versiota Suomessa esittää Nelonen.


title: Asama

text: Asama ( on tulivuori Japanissa Honshūn saaren keskiosassa. Se sijaitsee Gunman ja Naganon prefektuurien rajalla. Asama on nykyisin 2 568 metriä korkea, ja se purkautui viimeksi vuonna 2004. Vuoren itärinteellä on Tokion yliopiston ylläpitämä tulivuoriobservatorio.


title: Asama

text: Japanin meteorologinen laitos julkaisi 1. helmikuuta 2009 varoituksen, jonka mukaan vuori saattaa purkautua kahden päivän sisällä. Vuori purkautuikin seuraavana päivänä.


title: Inga Abitova

text: Inga Eduardovna Abitova (, s. 6. maaliskuuta 1982 Samara) on venäläinen kestävyysjuoksija. Abitova on 10 000 metrin euroopanmestari vuodelta 2006. Pekingin olympialaisten 10 000 metrillä vuonna 2008 hän oli kuudes, mutta hänen suorituksensa kuitenkin hylättiin vuonna 2016, kun hänen Pekingin olympialaisissa antamansa dopingnäyte tutkittiin uudelleen ja siitä paljastui dopingaineen käyttö.


title: Inga Abitova

text: Barcelonan EM-kilpailuissa 2010 Abitova sijoittui 10 000 metrillä alun perin toiseksi, mutta hänet hylättiin myöhemmin dopingrikkomuksen takia. Hän sai biologisen dopingpassin perusteella kahden vuoden kilpailukiellon alkaen 11. lokakuuta 2012. Samalla kaikki hänen tuloksensa 10. lokakuuta 2009 lähtien hylättiin takautuvasti.


title: Inga Abitova

text: Abitovan Göteborgin vuoden 2006 EM-kisoissa juoksema 10 000 metrin voittoaika 30.31,42 on myös hänen ennätyksensä. 5 000 metrillä hänen ennätyksensä on heinäkuussa 2006 Tulassa juostu 15.15,05. Maratonilla hänen ennätyksenä on vuoden 2009 Lontoon maratonilla juostu 2.25.55.


title: Asbest

text: Asbest () on kaupunki Venäjällä, Sverdlovskin alueella Uralvuoristossa. Asbest on yksi Venäjän "monogorodeista", yhden tuotantoalan tai yrityksen ympärille syntynyt kaupunki, jonka talous perustuu sen asbestikaivokseen ja -teollisuuteen. Kaupunki on perustettu 1889 nimellä Kudelka, ja vuonna 1933 sen nimi muutettiin Asbestiksi. Vuonna 2010 siellä oli 68 893 asukasta.


title: Asbest

text: Kaupungin asbestilouhos on 11,5 km pitkä, 3 km leveä ja 350 m syvä. Asbestia kaivaa Uralasbest-niminen yritys. Yrityksen laskelmien mukaan asbestia riittäisi 200 vuodeksi, jos kysyntää riittää, mutta tuotanto on kuitenkin puolittunut huippuvuosista. Asbesti kattaa 70 prosenttia kaupungin taloudesta, siksi siellä pyritään kehittämään pieniä ja keskisuuria yrityksiä. Kaupungissa ei olla huolissaan asbestin terveysvaikutuksista, sillä kaivoksen johdon mielestä tuotettava asbestilaji krysotiili ei ole vaarallista ”oikein käytettynä”.


title: Asbest

text: Toisen maailmansodan aikana Asbestissa oli suomalaisten sotavankien työleiri numero 84. Heidän muistokseen kaupungissa on vuonna 1998 pystytetty muistokivi. Suomalaisia kuoli leirillä 53, eikä tiedossa ole, että kukaan suomalaisista olisi päässyt sieltä palaamaan.


title: Hötorget

text: Hötorget on aukio Ruotsin pääkaupungin Tukholman keskusta-alueella, Norrmalmin kaupunginosassa. Se sijaitsee Kungsgatanin varrella, Drottninggatanin ja Sveavägenin välissä. Päiväsaikaan aukio toimii hedelmien ja vihannesten markkinapaikkana.


title: Hötorget

text: Hötorgetin itäpäädyssä sijaitsee Tukholman konserttitalo, eteläpäädyssä "Filmstaden Sergel" (yksi Tukholman keskustan suurimmista elokuvateattereista) sekä kauppahalli Hötorgshallen, ja länsipäädyssä tavaratalo PUB. Aukiosta kaakkoon sijaitsee "Hötorgsskraporna", viiden tornitalon muodosta rykelmä.


title: Hötorget

text: Hötorgetilla sijaitsee myös Tukholman metron samanniminen asema, joka avattiin vuonna 1952. Se on koristeltu vaaleansinisillä tiilillä.


title: Hötorget

text: Alue vilahtaa Madonnan kappaleen "Ray of Light" musiikkivideolla, jonka on ohjannut ruotsalainen ohjaaja Jonas Åkerlund.


title: Roman Kresta

text: Roman Kresta (s. 24. huhtikuuta 1976) on tšekkiläinen rallikuljettaja. Rallidebyytin hän teki vuonna 1994. Hän on kaksinkertainen Tšekin rallimestari vuosilta 2000 ja 2001. Mestaruudet hän voitti Škoda Octavia WRC:n ratissa. Hän on osoittanut olevansa ajoittain nopea myös MM-sarjassa, mutta onnistui saamaan vain yhden kauden sopimuksen Fordin tehdastallin kanssa kaudeksi 2005, jolloin hän ajoi Toni Gardemeisterin tallikaverina ja onnistui voittamaan Gardemeisterin muutamia kertoja ek ajoissa. Kauden 2005 jälkeen Kresta jatkoi Ford-tallissa testikuljettajana. Viimeiset MM-rallinsa Kresta ajoi yksityisellä N-ryhmän Mitsubishillä Ruotsissa ja Suomessa kaudella 2010.


title: Cocoon – nuoruudenlähde

text: Cocoon – nuoruudenlähde ("Cocoon") on yhdysvaltalainen tieteiselokuva, joka sai ensi-iltansa vuonna 1985. Se kertoo ryhmästä vanhahkoja ihmisiä, jotka avaruusolennot nuorentavat. Ron Howardin ohjaaman elokuvan pääosissa nähdään Don Ameche, Wilford Brimley, Hume Cronyn, Brian Dennehy, Steve Guttenberg, Jessica Tandy, Maureen Stapleton ja Jack Gilford.


title: Cocoon – nuoruudenlähde

text: Cocoon voitti kaksi Oscar-palkintoa, kun Don Ameche sai Oscarin parhaasta miessivuosasta ja erikoistehostetyöryhmä elokuvan visuaalisista efekteistä. Lisäksi Cocoon oli ehdolla parhaana komedia- tai musikaalielokuvana Golden Globeen .


title: Cocoon – nuoruudenlähde

text: Elokuvalle tehtiin myös jatko-osa "Paluu nuoruudenlähteelle", joka valmistui vuonna 1988.


title: Cocoon – nuoruudenlähde

text: "Video-oppaassa" vuodelta 1994 Esko Rautakorpi sanoo elokuvaa lämminhenkiseksi, sadunomaiseksi ja ihmisläheiseksi ja antaa sille neljä tähteä viidestä, mikä vastaa sanallista arviota ”erinomainen”.


title: Brice Tirabassi

text: Brice Tirabassi on ranskalainen rallikuljettaja. Hän syntyi 15. kesäkuuta 1977 ja teki rallidebyyttinsä 1997. Hänen uransa suurin saavutus tähän mennessä on nuorten rallin maailmanmestaruus eli JWRC sarjan voitto Renault Clio S1600 ralliautolla vuonna 2003. Kaudella 2004 Tirabassi siirtyi ajamaan N-ryhmän ralliautoa, jolla kilpaili ko. ryhmän MM sarjassa. Kaudella 2006 Tirabassi ajoi mm. kaksivetoista Citroën C2 S1600 ralliautoa MM ralleissa, jälleen Junioreiden luokassa.


title: Brice Tirabassi

text: Tirabassi oli mukana Ranskan joukkueessa vuoden 2009 Rally of The Nations kisassa ja sijoittui joukkuetoverinsa Didier Auriolin kanssa kolmanneksi.


title: Joachim Olsen

text: Joachim Brøchner Olsen (s. 31. toukokuuta 1977 Aalborg) on tanskalainen kuulantyöntäjä. Häntä valmensi lokakuusta 2003 lähtien entinen olympiafinalisti, islantilainen Vesteinn Hafsteinsson. Olsenin vuonna 2007 työntämä ennätys 21,61 metriä on nykyinen Tanskan ennätys. Kotimaassaan Olsen edusti Århus 1900:aa.


title: Joachim Olsen

text: Olsen voitti kultaa sisäratojen EM-kisoissa Madridissa vuonna 2005. Hopeaa hän saavutti Ateenan olympialaisissa 2004, EM-kisoista 2002 ja sisäratojen EM-kisoista 2002. Pronssia Olsen on työntänyt EM-kisoissa 2006, sisäratojen MM-kisoissa 2004 Budapestissä, sisäratojen MM-kisoissa 2006 Moskovassa sekä Birminghamin EM-hallikisoista 2007. Ateenan olympialaisissa 2004 Olsen sijoittui alun perin kolmanneksi, mutta vuonna 2013 hänet nostettiin hopeamitalille Juri Bilonohin hylkäyksen takia.


title: Joachim Olsen

text: Nuoruudessaan Olsen keskittyi kiekonheittoon, mutta Idahon yliopistossa opiskellessaan hänen onnistui siirtyä kuulantyönnössä pakitustekniikasta pyörähdystekniikkaan. Olsen selviytyi loppukilpailuun jokaisessa käymässään arvokilpailussa Edmontonin vuoden 2001 MM-kilpailuista lähtien Osakan MM-kilpailuihin 2007 saakka. Pekingin olympialaisissa 2008 hän jäi karsintaan.


title: Joachim Olsen

text: Heinäkuussa 2009 Olsen ilmoitti lopettavansa uransa.


title: Suuri Kehittäjä

text: Suuri Kehittäjä (esiintynyt Suomessa myös nimellä Evoluutio ja Kehittäjä), oikealta nimeltään Herbert Edgar Wyndham) on Marvel-kustantamon luoma sarjakuvahahmo. Hahmon loivat Stan Lee ja Jack Kirby. Suuren Kehittäjän ensiesiintyminen oli amerikkalaisessa "Thor"-lehden numerossa 134 (marraskuu 1966).


title: Suuri Kehittäjä

text: Herbert Wyndham opiskeli genetiikkaa 1930-luvun alussa Britanniassa ja oli yksi ensimmäinen geeniteknikko Marvel-universumissa (ainoastaan pahamaineinen Arnim Zola ratkoi geenien saloja ennen häntä). Siellä hän keksi koneen, joka kiihdytti evoluution kulkua äärimmilleen. Wyndham kokeili laitetta ensin koiraansa, josta tuli kahdella jalalla kulkeva, simpanssin älykkyyden omaava olento.


title: Suuri Kehittäjä

text: Koska hänen kokeensa kuitenkin herättivät yleistä paheksuntaa, joutui Wyndham pakkaamaan laukkunsa ja muuttamaan ystävänsä Jonathan Drewin (Jessica Drewin isä) kanssa Transiaan (kuvitteellinen maa Jugoslavian lähettyvillä) jatkamaan tutkimuksiaan rauhassa.


title: Suuri Kehittäjä

text: Sattumalta he löysivät tutkimuspaikaltaan Wundagore-vuorelta valtavan uraanisuonen, jonka ansiosta heillä oli varaa jatkaa tutkimuksiaan ja parannella niitä. Rahojen avulla Wyndham rakensi entistä paremman evoluution kiihdyttimen ja päätti kokeilla laitetta itseensä.


title: Suuri Kehittäjä

text: Kokeilun tuloksena hänen älykkyytensä nousi huomattavasti, miltei inhimillisen ymmärryksen rajamaille. Syntyi uusi, entistä parempi kiihdytin.


title: Suuri Kehittäjä

text: Laitteidensa avulla Wyndham teki yhä radikaalimpia läpimurtoja tieteissä. Hän alkoi kehittää paikallisista eläimistä olentoja, joita nimitti Uusiksi Ihmisiksi. Wyndhamin ensimmäisiä tuloksia oli Bova, lehmänainen ja Porga, sikamies. Wyndham opetti eläinihmisilleen tieteitä ja taiteita ja nimesi nämä Wundagoren Ritareiksi. Näihin olentoihin kuului monenlaisia kiihdytetyn evoluution avulla luotuja olentoja, kuten Mangusti. Samalla hän kehitti itselleen uuden nerokkaan haarniskan ja nimesi itsensä Suureksi Kehittäjäksi.


title: Suuri Kehittäjä

text: Kehittäjä suuntasi seuraavaksi avaruuteen Uusien Ihmisten kanssa ja rakensi asteroideista ja avaruuspölystä uuden planeetan, jonka kiertorata seurasi tarkalleen samaa kuin mitä Maankin. Erona oli vain se, että uusi planeetta oli täsmälleen toisella puolen aurinkoa Maahan nähden. Nimeämällään Vastamaalla hän käynnisti elämänsä mittavimman ja merkittävimmän projektin.


title: Suuri Kehittäjä

text: Suuri Kehittäjä vahti Vastamaata kuin jumala vuosien ajan. Lopulta Wyndham sekosi jumalroolissaan. Hän yritti useasti itsemurhaa, mutta hänen haarniskansa oli liian kehittynyt jotta se olisi onnistunut. Riippumatta Wyndhamin itselleen aiheuttamista vaurioista haarniska paransi ne.


title: Suuri Kehittäjä

text: Lopulta Suuri Kehittäjä saapui maapallolle toivoen sieltä löytyvän jonkun tarpeeksi vahvan hänet tappamaan. Suuri Kehittäjä otti rajusti yhteen Hulkin kanssa, mutta tämäkään ei auttanut. Haarniska vain muutti murskaantuneen Kehittäjän yksisoluisiksi eliöiksi ja siitä takaisin omaksi itsekseen.


title: Suuri Kehittäjä

text: Jälleensyntynyt Suuri Kehittäjä tajusi kuitenkin haluavansa muuttaa ihmiskuntaa yhä paremmaksi ja otti lukuisat kerrat yhteen Kostajien kanssa. Hänen tavoitteenaan oli nk. Evoluutiopommin avulla mutatoida kaikki maapallon ihmiset supervoimaisiksi. Tämä tavoite ei kuitenkaan koskaan onnistunut.


title: Suuri Kehittäjä

text: Suuri Kehittäjä myös tapasi itseään Mieheksi kutsuvan olennon, jonka otti suojiinsa. Suuri Kehittäjä antoi miehelle uuden nimen, Adam Warlock ja voimallisen Sielukiven. Suuri Kehittäjä pyysi Warlockia puhdistamaan Vastamaan siellä siinneestä pahuudesta Sielukiven avulla.


title: Suuri Kehittäjä

text: Nykyään Suuri Kehittäjä on usein liittoutunut maapallon sankareiden kanssa. Herra Pahuus kuitenkin juonitteli hänet poistamaan kaikki mutantit maapallolta. Suuren Kehittäjän ja Ryhmä-X:n onnistui kuitenkin palauttaa asiat normaaliksi.


title: Suuri Kehittäjä

text: Suurella Kehittäjällä ei ole yliluonnollisia fyysisiä voimia, mutta hänen "kehitetyt" aivonsa kykenevät ajattelemaan ja tekemään keksintöjä paremmin kuin 99,9% maapallon väestöstä. Suuri Kehittäjä omaa myös uskomattoman voimakkaat psyykkiset kyvyt, joiden avulla hän kykenee jopa järjestelemään materiaa uudelleen. Näiden psyykkisten voimien tarkka yläraja ei ole tiedossa.


title: Suuri Kehittäjä

text: Suuren Kehittäjän haarniska pystyy suojelemaan häntä säteilyiltä, paineenvaihteluilta, lämpötilanvaihteluilta, fyysisiltä vaurioilta ja paineelta (200 kPa neliötuumaa kohden). Haarniskaan on myös liitetty koje, joka kiihdyttää hänen paranemisreaktioitaan valtavasti, mikäli häntä uhkaa suurempi vaara kuin miltä hänen haarniskansa kykenee suojelemaan.


title: Suuri Kehittäjä

text: Koje on Suuren Kehittäjän suurimpia saavutuksia. Koska kyseinen laite voi myös kääntää evoluutiota taaksepäin, voisi Kehittäjä periaatteessa palata pelkästä henkisestä energiasta takaisin ihmiseksi. Tämän laitteen vaikutuksen Suuri Kehittäjä voi ohjata myös toiseen organismiin joka on enintään 30 metrin säteellä hänestä.


title: Suuri Kehittäjä

text: Koska Suuri Kehittäjä kykenee kiihdyttämään olentojen evoluutiota, häntä suojellaan usein tällaisten supervoimakkaiden eläinten taholta. Esimerkiksi Hulk on taistellut väkivahvaa Perijää vastaan. Lopulta kuitenkin paljastui, että Perijä olikin torakka tai kovakuoriainen, jonka evoluutiota oli kiihdytetty.


title: Aimo Huhtala

text: Aimo Antti Elias Huhtala (4. maaliskuuta 1920 Kauhava – 20. heinäkuuta 1994 Helsinki) oli Suomen ilmavoimien eversti ja lentäjä. Hän toimi muun muassa Hämeen ja Satakunnan lennostojen komentajana.


title: Aimo Huhtala

text: Huhtala pääsi ylioppilaaksi Kauhavan keskikoulusta ja lukiosta 1939. Talvisodan aikana hän oli suorittamassa asevelvollisuutta Ilmavoimien reserviupseerikurssilla ja Täydennyslentorykmentti 4:ssä, josta hän siirtyi suoraan Kadettikouluun. Tätä seuranneelta upseerikurssilta hän ehti valmistua luutnantiksi juuri ennen jatkosodan alkua.


title: Aimo Huhtala

text: Jatkosodassa ja Lapin sodassa Huhtala lensi Bristol Blenheim -pommikoneilla yhteensä 141 sotalentoa, aluksi tähystäjänä ja myöhemmin ohjaajana. Hänet ylennettiin kapteeniksi vuonna 1944. Hänestä tehtiin nimitysesitys Mannerheim-ristin ritariksi heinäkuussa 1944, esitys ei kuitenkaan mennyt läpi.


title: Aimo Huhtala

text: Sodan jälkeen Huhtala oli vuoteen 1949 asti Luonetjärven varuskunnassa lentueen päällikkönä. Vuosina 1950–1953 hän kävi Sotakorkeakoulun sekä yleisen että aseteknillisen linjan, minkä jälkeen hän oli muun muassa teknillisen koulutusosaston johtajana Ilmasotakoulussa Kauhavalla vuoteen 1955. Hänet ylennettiin majuriksi 1954.


title: Aimo Huhtala

text: Vuosina 1955–56 Huhtala oli Vampire-laivueen komentajana Satakunnan lennostossa Porissa, mistä hän siirtyi 1957 lennostoupseeriksi Hämeen lennostoon Luonetjärvelle. Everstiluutnantiksi ylennettynä hänet nimitettiin 1958 Ilmavoimien teknillisen osaston päälliköksi Helsinkiin. Hän oli keskeisesti mukana Ilmavoimien Fouga Magister-, Saab 35 Draken-, Folland Gnat- ja Saab 91 Safir -hankinnoissa. Hän oli Maarianhaminan lentoturman 1963 tutkijalautakunnanpuheenjohtaja. Hän osallistui valtakunnalliseen maanpuolustuskurssiin numero 20 keväällä 1966.


title: Aimo Huhtala

text: Huhtala nimitettiin Hämeen lennoston komentajaksi ja ylennettiin everstiksi 1963. Komentajakautenaan hän toimi oman viran ohessa jonkin aikaa ilmavoimien komentajan ja Sisä-Suomen sotilasläänin komentajan sijaisena. Hän erosi ilmavoimista 1969.


title: Aimo Huhtala

text: Huhtala käänsi vielä Draken-hävittäjien ohjekirjat suomeksi Saabin tehtailla Linköpingissä 1970–1973 ja toimi LKV-tutkinnon suoritettuaan jonkin aikaa kiinteistönvälittäjänä ennen jäämistään lopullisesti eläkkeelle vuonna 1976.


title: Aimo Huhtala

text: Sodanaikaisista ansioista Huhtalalle oli myönnetty muun muassa VR 2 -mitali. Hänelle oli myönnetty myös Suomen Leijonan ritarikunnan komentajamerkki. Hengenpelastusmitali hänelle myönnettiin rohkeasta toiminnasta erään Gnat-onnettomuuden yhteydessä.


title: Aimo Huhtala

text: Huhtalan moniin luottamustehtäviin kuuluivat muun muassa puheenjohtajuus Suomen Ilmailu-upseeriyhdistyksessä 1961–1962 ja Ilmavoimien kunniatuomioistuimessa 1965-1969. Hän oli aktiivisesti mukana maanpuolustuskiltojen ja -yhdistysten toiminnassa ja aivan viime aikoihin asti hän piti esitelmiä eri maanpuolustusjärjestöjen tilaisuuksissa. Hän myös luki, tarkisti ja korjasi muun muassa ilmavoimien varuskuntien historiaan liittyviä kirjoja ja opinnäytteitä. Itse hän julkaisi yhdessä toisen tekijän kanssa kirjan "Lentokoneen ohjausoppi" (Ilmavoimien esikunta, 1955).


title: Aimo Huhtala

text: Huhtala oli kiinnostunut historiasta, politiikasta ja kansantaloudesta ja seurasi tiiviisti maailmanpolitiikan tapahtumia. Hämeen lennoston komentaja-aikanaan hän osallistui myös Jyväskylän Rotary-klubin toimintaan. Hän kuoli 20. heinäkuuta 1994 Helsingissä sairauskohtaukseen.


title: Loki (sarjakuvahahmo)

text: Loki (Loki Laufeyson) on Marvel-kustantamon luoma superroisto, asgardilainen jumala. Hahmo perustuu skandinaavisen mytologian Lokiin. Lokin loivat Stan Lee, Jack Kirby ja Larry Lieber. Loki esiintyi ensimmäisen kerran amerikkalaisen "Venus"-lehden numerossa 6 (1949), mutta virallisesti Lokin ensiesiintyminen tapahtui "Journey into Mystery" Vol. 1 -lehden numerossa 85 (1962). Lehdessä Loki esiteltiin uudelleen ja hänen ilkeiden tekojensa vuoksi Kostajat muodostettiin.


title: Loki (sarjakuvahahmo)

text: Loki ei todellisuudessa ole asgardilainen, vaan Laufeyn, Jotunheimia asuttavien jääjättiläisten kuninkaan poika. Odin oli marssinut sotaan jääjättiläisiä vastaan ja surmattuaan Laufeyn Odin löysi sattumalta pienen pojan, jota jääjättiläisten monarkki oli hävennyt tämän pienen koon vuoksi. Odin heltyi ja julisti adoptoivansa pojan kasvattaen tämän Thorin rinnalla toisena poikanaan.


title: Loki (sarjakuvahahmo)

text: Läpi lapsuutensa Loki vihasi sitä, että asgardilaiset kohtelivat häntä ja Thoria eri tavoin. Asgardilaiset, jotka arvostavat urheutta ja voimaa, pitivät enemmän Thorista Lokin jäädessä vähemmälle huomiolle. Loki kehitti itseään kuitenkin muilla aloilla, enimmäkseen magian saralla. Loki omasikin luonnollisen kyvyn manipuloida voimakkaita maagisia energioita ja toivoi taitojensa avulla nousevansa joskus koko Asgardin voimakkaimmaksi jumalaksi ja tuhoavansa Thorin.


title: Loki (sarjakuvahahmo)

text: Lokin saavutettua miehuuden hänen taipumuksensa pahantekoon toi hänelle lempinimen "Petkuttajajumala". Loki ei kuitenkaan tehnyt vain harmittomia jekkuja, vaan kuolettavia ja pirullisia tekoja, jotka eivät jääneet kanssaeläjiltä huomaamatta. Lopulta harmiton Petkuttajajumalan titteli väistyi ja tilalle astui osuvampi nimitys "Pahuuden jumala".


title: Loki (sarjakuvahahmo)

text: Vuosisatojen ajan Loki yritti kumota ottoisänsä Odinin valtaistuimeltaan ja tuhota Thorin. Odin suvaitsi kauan näitä yrityksiä, mutta vangitsi lopulta tottelemattoman ottopoikansa jykevän puun sisälle. Puu päästäisi Lokin vankilastaan vain jos joku vuodattaisi kyyneleen hänen vuokseen. Lopulta Loki sai lehden irtoamaan puusta ja lennätti sen ohikulkeneen Heimdallin silmään. Tämä vuodatti kyyneleen ja Loki vapautui vallanhaluisempana ja julmempana kuin koskaan.


title: Loki (sarjakuvahahmo)

text: Loki ja Thor iskivät yhteen useasti. Toisinaan Loki käytti käskyläisiä tekemään likaisen työn puolestaan, toisinaan hän taas asettui vastustamaan Thoria henkilökohtaisesti. Lokin tunnetuin kätyri oli maagisista asgardilaisista yrteistä voimansa saanut Imijä. Loki on yrittänyt jopa manipuloida Odinin Thoria vastaan, mutta epäonnistunut surkeasti.


title: Loki (sarjakuvahahmo)

text: Lokin juonet ovat usein ajaneet myös Maan, eli Midgardin vaaraan. Tällöin hän on kohdannut lukuisia Maata puolustavia supersankareita. Loki on kuitenkin myös epäsuorasti vastuussa Kostajien perustamisesta. Hän nimittäin taioillaan hämäsi Hulkin aiheuttamaan tuhoa, joka taas johti Kostajien perustamiseen.


title: Loki (sarjakuvahahmo)

text: Huolimatta Lokin vihasta Odinia ja Thoria kohtaan on hän myös useasti auttanut puolustamaan Asgardia erilaisilta uhilta, kuten Surturilta. Luonnollisesti tämäkin johtui itsekkäistä vaikuttimista - Surturin aikomus oli tuhota Asgard, jota Loki oli vannonut vielä hallitsevansa.


title: Loki (sarjakuvahahmo)

text: Vaikka Loki onkin jääjättiläisten jälkeläinen, hänellä on samanlaiset fyysiset ominaisuudet mitä syntyperäisillä asgardilaisillakin.


title: Loki (sarjakuvahahmo)

text: Lokilla on keskivertoasgardilaisen miehen voimat ja kestävyys. Hän kykenee siis nostamaan noin 30 tonnia. Loki ikääntyy paljon hitaammin kuin ihmiset ja on äärimmäisen pitkäikäinen, muttei kuitenkaan kuolematon. Loki on immuuni kaikille maapallolla tavatuille sairauksille ja infektioille. Hänellä on myös korkea resistanssi fyysisiä vahinkoja vastaan. Loki kykenee kuitenkin nostamaan haavoittumattomuuttaan uskomattomille tasoille magiansa avulla. Balder Uljas esimerkiksi hakkasi hänen päänsä irti miekalla, mutta Loki poimi sen myöhemmin tyynesti asettaen sen takaisin paikoilleen todeten, että noin mainio pila on ""Parin päivän jäykän niskan arvoinen"".


title: Loki (sarjakuvahahmo)

text: Lokin suurin voima on kuitenkin hänen kykynsä manipuloida suuria määriä alkuperältään mystisiä energiavirtoja eri tarkoituksiin. Hän kykenee ampumaan voimakkaita energiaiskuja, luomaan voittamattomia suojakenttiä, lisäämään hetkellisesti omia fyysisiä voimiaan ja kestävyyttään, antaa yli-inhimillisiä voimia eläville olennoille, herättämään esineitä henkiin, lentämään suurilla nopeuksilla, teleporttaamaan ulottuvuuksien välillä jne.


title: Loki (sarjakuvahahmo)

text: Lokilla on ilmeisesti myös jonkinlaisia yliaisteja, jotka muistuttavat psionisia voimia. Loki pystyy esimerkiksi projisoimaan ajatuksiaan suurtenkin matkojen päähän, jopa ulottuvuuksien välisten muurien läpi. Loki ei kuitenkaan kykene lukemaan toisten olentojen ajatuksia tai kontrolloimaan heidän toimiaan mielenhallinnan avulla.


title: Loki (sarjakuvahahmo)

text: Näiden moninaisten mystisten kykyjen lisäksi Lokia on myös siunattu veitsenterävällä älykkyydellä. Hänen silmitön vihansa Thoria kohtaan, vallanhimonsa ja hänen taipumuksensa eristäytyä muista ihmisistä on kuitenkin usein saattanut hänen huolellisesti laaditut suunnitelmansa epäonnistumiseen.


title: Loki (sarjakuvahahmo)

text: Loki on -pelissä yksi pahuuden mestareiden johtajajäseniä ja yksi loppuvastuksia. Pelaaja joutuu voittamaan hänet ensin "normaalina" ja myöhemmin uudestaan tämän liikuttaessa Tuhoaja-haarniskaa.


title: Loki (sarjakuvahahmo)

text: Marvel Cinematic Universen elokuvissa Lokia esittää Tom Hiddleston.


title: Loki (sarjakuvahahmo)

text: "Lego Marvel Super Heroes" -pelissä Loki on yksi päävastuksista.


title: Wedge-strategia

text: Wedge-strategia (kiila-strategia) on yhdysvaltalaisen älykkään suunnittelun pääliikkeen Discovery Instituten sisäiseen käyttöönsä laatima poliittis-yhteiskunnallinen toimintasuunnitelma. Suunnitelman mukaan älykkään suunnittelun liike pyrkii vaikuttamaan materialistiseksi kutsumaansa nykytieteeseen ja tuomaan sen tilalle kristilliseen Jumalaan uskovien mukaisen kreationistisen todellisuuskäsityksen. Ohjelma pyrkii vaikuttamaan myös taiteeseen ja muihin elämänaloihin. Lopullinen strategian tavoite olisi uudistaa koko yhdysvaltalainen kulttuuri vastaamaan konservatiivisia kristillisiä näkymyksiä, poistaa darwinismi lopullisesti sekä tehdä älykkään suunnitelman ideasta hallitseva näkökanta tieteisiin.


title: Wedge-strategia

text: Wedge-dokumentti vuosi julkisuuteen Discovery Instituten rahankeräyskampanjan yhteydessä, jonka tavoitteena oli rahoittaa heidän materialistisen tieteen vastaista ohjelmaansa. Discovery Instituten vaikuttajahahmo Stephen C. Meyer väittää sen "varastetun" liikkeen toimistoista.


title: Wedge-strategia

text: Älykkään suunnittelun liikkeen edustajan Phillip E. Johnsonin mukaan wedge-liike syntyi vuonna 1992, kun älykästä suunnittelua edustavat Michael Behe, Stephen Meyer, William Dembski sekä Johnson itse kokoontuivat Southern Methodist Universityssa "Darwin on Trial" -kirjan julkistamisen jälkeen.


title: Asgardilaiset

text: Asgardilaiset (eli Asgardin jumalat) ovat Marvel-kustantamon luoma kuvitteellinen jumalrotu. Asgardilaisia palvoivat vuosituhat sitten Norjan viikingit ja erinäiset germaaniheimot. Asgardilaiset eivät kuitenkaan enää halua, että heitä palvottaisiin.


title: Asgardilaiset

text: Vain vähän tiedetään salaperäisestä asgardilaisten rodusta. Ainoastaan Mimiri, Viisauden Lähde tuntee joitain utuisia tarinoita asgardilaisten hallitsijan Odinin menneisyydestä mutta nämä tarinat ovat epäluotettavia.


title: Asgardilaiset

text: Asgardin jumalat elävät Asgard-nimisessä ulottuvuudessa, jossa asuu myös muita rotuja, kuten kääpiöitä ja jättiläisiä. Asgardin roduista asgardilaiset ovat voimakkaimpia ja muistuttavat eniten ihmistä. Rotu ei kuitenkaan ole alun perin kehittynyt tuossa ulottuvuudessa.


title: Asgardilaiset

text: Huolimatta ihmismäisestä ulkonäöstä asgardilaiset ovat suunnattoman paljon tavallista ihmistä voimakkaampia. Rodun jokainen miespuolinen jäsen kykenee nostamaan vähintään 30 tonnia naisten kyetessä nostamaan noin 25 tonnia.


title: Asgardilaiset

text: Asgardilaiset elävät pitkään ja ikääntyvät ihmisten mittapuun mukaan hitaasti, mutta he eivät ole kuolemattomia. Asgardilaisten kehot ovat huomattavasti tiheämpiä ja kestävämpiä kuin ihmisten, ja rodun jokainen jäsen kestää suurikaliiperisenkin ammuksen osuman ilman vaurioita. Asgardilaiset kykenevät vahingoittuessaan parantamaan itsensä nopeasti. Heillä on myös maagisia keinoja joden avulla voi parantua vakavammista vammoista. He voivat esimerkiksi palauttaa irronneet raajat ja tuhoutuneet elimet sekä selvitä verenhukasta. On kuitenkin mainittava, että vain osa asgardilaisista omaa tarpeeksi voimia magian käyttöön.


title: Asgardilaiset

text: Asgardilaisten lihakset, luut ja ihokudokset ovat karkeasti arvioiden noin kolme kertaa tavallista ihmistä tiheämmät. Siksi asgardilaisten paino on myös liki neljä kertaa suurempi verrattuna keskivertoihmiseen. Aineenvaihduntansa vuoksi asgardilaiset ovat kestäviä, eivätkä eritä maitohappoa samalla nopeudella kuin ihmiset.


title: Asgardilaiset

text: Asgardilaiset tarvitsevat erikoisen kultaisen omenan Idunnin hoitamasta Yggdrasil-puusta. Omenan syöminen palauttaa asgardilaisten nuoruuden ja terveyden.


title: Asgardilaiset

text: Asgardilaiset eivät ole valjastaneet teknologiaa palvelukseensa. Sen sijaan he osaavat käyttää mystisiä energiavirtoja eri tarkoituksiin. Vaikka kaikilla asgardilaisilla on tämä kyky, vain harva kykenee tekemään sen kanssa mitään mainitsemisen arvoista.


title: Asgardilaiset

text: Joidenkin väitteiden mukaan asgardilaisten magia ei ole Tohtori Oudon hallitseman magian kaltaista vaan teknologiaa, joka on edennyt tasolle, mitä ihminen pitäisi taikuutena. Tämä on kuitenkin vain spekulointia.


title: Opetussuunnitelma

text: Opetussuunnitelma (OPS) on suunnitelma siitä, miten opetus järjestetään. Suomessa perusopetuksen opetussuunnitelmat perustuvat opetushallituksen määrittämiin opetussuunnitelman perusteisiin. Valtioneuvosto päättää tuntijaosta eli siitä, kuinka monta viikkotuntia opetusta annetaan oppiaineittain.


title: Opetussuunnitelma

text: Opetuksen järjestäjän, esimerkiksi kunnan, on hyväksyttävä opetusta varten opetussuunnitelma. Yleinen käytäntö on, että kunnat valmistelevat opetussuunnitelman perusteiden pohjalta opetussuunnitelman ja kukin koulu suunnittelee tämän kuntakohtaisen suunnitelman pohjalta koulukohtaisen suunnitelman.


title: Opetussuunnitelma

text: Opiskelun pitää perusasteella, keskiasteella ja korkeakouluissa perustua hyväksyttyyn opetussuunnitelmaan. Opetussuunnitelman sisällöstä voidaan poiketa, mikäli opiskelija pystyy osoittamaan omaavansa tarvittavan taitotiedon. Esimerkiksi aikaisempien opintojen opintosuorituksia voidaan lukea hyväksi osaksi opintoja. Mikäli opetussuunnitelmasta poiketaan, tehdään opiskelijalle henkilökohtainen opintosuunnitelma. Perusopetuksessa opetussuunnitelmasta voidaan poiketa myös terveydentilaan liittyvistä syistä, tai jos oppimäärän suorittaminen olisi olosuhteet ja aikaisemmat opinnot huomioiden joltakin osin kohtuutonta.


title: Opetussuunnitelma

text: Opetussuunnitelman yläkäsitteenä pidetään yleensä sen asettamaa päämäärää eli opetussuunnitelman tarkoitusta, jonka perustan muodostaa opiskeltava sisältö, joka tyypillisesti jakautuu oppiaineisiin. Oppiainejakoisuuden takana on antiikin ajoilta kumpuava akateeminen traditio. Antiikin ajan oppiaineet jakautuivat triviumiin ja quadriviumiin. Trivium sisälsi grammatiikan, dialektiikan sekä retoriikan. Quadrivium puolestaan sisälsi aritmetiikan, geometrian, musiikin sekä astronomian. Ajan kuluessa tämä perinteinen oppiainejako on kehittynyt kirjaviksi oppiaineiden kokonaisuuksiksi. Jokaisella oppiaineella on tieteellinen tai systemaattinen tausta, jonka avulla sen opiskelu voidaan perustella.


title: Opetussuunnitelma

text:
Oppiainejakoinen opetussuunnitelma on saanut osakseen kritiikkiä ja sen osittaiseksi korvaajaksi onkin yritetty kehittää monenlaisia menetelmiä. Suomessa tunnetuimpia ainejakoisesta opetuksesta poikkeavia ideoita lienee kasvatustieteilijä Aukusti Salon vuonna 1935 esittelemä kokonaisopetusjärjestelmä. Erityisesti alkuopetuksen oppilaille tarkoitetun järjestelmän tarkoituksena oli, että opeteltava asia otetaan samanaikaisesti käsiteltäväksi eri oppiaineissa niin, että oppiaineiden rajat hälvenevät. Jos ympäristötiedon oppitunnilla käsiteltiin jäniksiä, niin piirustustunnilla niitä piirrettiin ja matematiikan tunnilla laskettiin.
Opetussuunnitelman luonnetta on mahdollista tarkastella sen toteutumisen näkökulmasta. Opetussuunnitelman toteutuminen on monitahoinen ilmiö, sillä sen toteutumista voidaan tarkastella oppilaan, opettajan tai yhteiskunnan kannalta. Opetussuunnitelma perustuu yhteiskunnalliseen näkökulmaan ja se on samalla opettajalle sisällöllinen ohje järjestää oppilaalle mahdollisuus tiettyjen tietojen ja taitojen saavuttamiseen.


title: Opetussuunnitelma

text: Opetussuunnitelma on aina rakennettu palvelemaan jotakin tiettyä tarkoitusta. Suomen koulujärjestelmän opetussuunnitelmaan verraten jossakin muualla opetussuunnitelma saattaa olla varsin erilainen, minkä vuoksi opetuksen tulosten kansainvälinen vertailu on vaikeaa. Vuonna 2014 hyväksytty OPS 2016 tuli alakoulussa käyttöön 1.8.2016 ja yläkoulussa 2017-2019.


title: Opetussuunnitelma

text:
Tutkija Gabriel Heller Sahlgrenin mukaan OPS 2016 on tekemässä samoja virheitä kuin Ruotsissa tehtiin 1990-luvulla. Siellä annettiin oppilaille liikaa vastuuta omasta oppimisesta. Nyt virhettä ollaan korjaamassa. Hänen mukaansa Ruotsin kouluissa oli enemmän "leikkimistä" kuin Suomen ja tulokset olivat huonompia. Suomen onnistumisen salaisuus on hänestä ollut työrauha, toistaminen, asiasisältöön keskittyminen, hyvät opettajat ja opettajien auktoriteetti. "Näin Suomessa järjestyneintä koskaan näkemääni koulutyötä", hän totesi. Ruotsissa opettajat yrittävät liiaksi olla "oppilaiden kavereita", heidän arvostuksensa on laskenut ja ammattiin ei haluta: lähes kaikki pääsevät sisään opettajankoulutukseen, Suomessa joka kymmenes. Opettajat eivät "osaa opettaa. He tuhoavat arvosanamme", haastateltu oppilas sanoi, ja rehtori myönsi olevansa huolissaan epäpätevistä opettajista, mutta päteviä on vaikea saada rekrytoitua.
Helsingin Yliopiston emeritusprofessori Jarkko Hautamäki arvostaa Heller Sahlgrenia tutkijana mutta sanoo, ettei Suomessa olla OPS 2016:n myötäkään siirtymässä Ruotsin malliin vaan säilytetään perinteinen oppiainejako. OAJ:n asiantuntija on samaa mieltä, mutta hänestä paikallisesti uutta opetussuunnitelmaa on kuitenkin ylitulkittu väheksyen tieteeseen perustuvia oppiaineita ajatellen, että opettajan ei pidä opettaa. Hänestä olisi virhe, että oppilaat vain Ruotsin mallin mukaan puuhastelisivat keskenään, kuten joissain kunnissa on tehty.


title: Corey Taylor

text: Corey Todd Taylor (s. 8. joulukuuta 1973 Des Moines, Iowa, Yhdysvallat) on yhdysvaltalaisten alternative metal -yhtyeiden Slipknotin ja Stone Sourin laulaja, sekä Des Moinesista kotoisin olevan heavy metal -yhtye Facecagesin manageri.


title: Corey Taylor

text: Ennen siirtymistään laulu-uralle Taylor työskenteli pornokaupassa. Hän lauloi Stone Sourissa monta vuotta ennen liittymistään Slipknotiin, ja molemmat yhtyeet ovat edelleen toiminnassa. Hän tapasi Slipknotin Mickin, Paulin ja Shawnin ollessaan keikalla Stone Sourin kanssa. Taylor sai Slipknotissa numerokseen kahdeksan (8) ja käyttää keikoilla "ilmeetöntä"-maskia.


title: Corey Taylor

text: Taylor on kotoisin Des Moinesista, Iowasta, missä hän asuu vieläkin. Hän on eronnut vaimostaan ja heillä on yksi lapsi. Corey Taylorilla on myös toinen lapsi jonka hän on saanut entisen tyttöystävänsä kanssa, Corey seurusteli hänen kanssaan lukiossa. Corey Taylor meni uusiin naimisiin joulukuussa 2009. Taylorilla oli alkoholiongelmia muutama vuosi sitten. Hän on myös säveltänyt ja esittänyt suomalaisen bändin Apocalyptican kanssa kappaleen I'm Not Jesus. Corey Taylor julkaisi 12. heinäkuun 2011 oman elämäkertansa "Seven Deadly Sins"


title: Corey Taylor

text: Corey Taylor on luonut ja kirjoittanut sarjakuvan "House of Gold & Bones", jonka tarina on myös musiikillisesti/lyrikaalisesti Stone Sour yhtyeen albumeissa "House of Gold & Bones – Part 1" ja "House of Gold & Bones – Part 2".


title: Corey Taylor

text: Corey Taylor perusti Stone Sourin rumpali Joel Ekmanin kanssa vuonna 1992, jolloin mukaan tuli Coreyn ystävä Shawn Ekonomaci basistiksi. Vuonna 1992 ja 1994, yhtye äänitti 2 demonauhaa. Vuonna 1995 yhtyeeseen liittyi Jim Root, joka myös soittaa Corey Taylorin kanssa Slipknot-yhtyeessä. Vuonna 1996 yhtye äänitti kolmannen demonauhan. Yhtye meni tauolle, jolloin Corey Taylor ja Jim Root liittyivät Slipknotiin. Yhtye palasi takaisin vuonna 2002 ja julkaisivat "Stone Sour" nimisen albumin, josta kappaleet "Get Inside" ja "Inhale" olivat ehdolla Grammy-palkinnosta. Myöhemmin albumi myi kultaa Amerikassa.


title: Corey Taylor

text: Vuonna 2006 yhtye julkaisi toisen albumin, "Come What (Ever) May", joka oli myös menestys amerikassa, myi kultaa. Kappale "30/30-150" oli ehdolla Grammy-palkinnosta. Yhtyeen rumpali Joel Ekman jätti yhtyeen vuonna 2006, jonka tilalle tuli Roy Mayorga.


title: Corey Taylor

text: Yhtyeen kolmas albumi "Audio Secrecy" julkaistiin vuonna 2010 ja albumi oli omistettu Slipknotin basisti Paul Graylle, joka menehtyi vuonna 2010. Vuonna 2011, yhtyeen basisti Shawn Ekonomaci jätti yhtyeen omista syistä.


title: Corey Taylor

text: Stone Sour aloitti uuden albumin äänittämisen vuonna 2012. Corey Taylor kertoi yhtyeen äänittävän 24 kappaletta albumia varten. Yhtyeen uusin albumi on tupla/konseptilevy, jotka julkaistaan eri aikoihin. "House of Gold & Bones - Part 1", julkaistiin vuonna 2012 ja "House of Gold & Bones - Part 2" julkaistiin vuonna 2013.


title: Corey Taylor

text: Corey Taylor silloin tällöin soittaa myös kitaraa livenä Stone Sourissa mm. kappaleissa "Bother" ja "Through Glass".


title: Corey Taylor

text: Corey Taylor liittyi vuonna 1997 "Slipknot" yhtyeeseen, jolloin yhtye julkaisi debyyttialbumin vuonna 1999. Yhtye on tunnettu bändin jäsenten naamareista ja aggressiivisesta esiintymisestä. Vuonna 2001 yhtye julkaisi Iowa albumin, joka oli ristiriitainen, jolloin yhtyettä leimattiin saatananpalvojiksi. Myöhemmin yhtyeen jäsenet ovat kiistäneet asian.


title: Corey Taylor

text: Slipknot julkaisi vuonna 2004 kolmannen albuminsa "", joka ei ollut niin aggressiivinen kuin edelliset albumit.


title: Corey Taylor

text: Vuonna 2008 yhtye julkaisi neljännen albuminsa All Hope is Gone, joka oli laajempi kuin muut albumit. Yhtyeen piti julkaista uutta materiaalia vuonna 2010, mutta yhtyeen suunnitelmat muuttuivat Paul Grayn menehdyttyä.


title: Corey Taylor

text: Vuonna 2014 Slipknot julkaisi viidennen albuminsa, in. Albumi oli ensimmäinen ilman Paul Grayta, joka menehtyi 2010 yliannostukseen, ja Joey Jordisonia, joka erotettiin yhtyeestä vuonna 2013


title: Simputer

text: Simputer oli intialainen halpakämmentietokonehanke, jonka avulla pyritään vakio-osista kokoamaan halpa kehitysmaissa käytettäväksi soveltuva kämmentietokone.


title: SSID

text: SSID on lyhenne sanoista "service set identifier", joka tarkoittaa langattoman lähiverkon verkkotunnusta. Sen avulla voidaan erottaa samalla alueella olevat WLAN-verkot toisistaan ja kytkeytyä haluttuun verkkoon. Tunnus on lisätty jokaiseen verkossa liikkuvaan pakettiin ja sen avulla tunnistetaan eri verkkojen liikenne toisistaan. Tunnus on enintään 32-merkkinen, aakkoskoosta riippuva merkkijono. Jokaisen verkkoon kytketyn laitteen, jonka tarkoitus on viestiä muiden verkkoon kuuluvien laitteiden kanssa, täytyy käyttää samaa SSID:tä. Pakettien tunnistuksen lisäksi SSID yksilöi tietoliikennelaitteet, jotka kuuluvat samaan palvelukokonaisuuteen.


title: SSID

text: SSID:stä käytetään kahta variaatiota:Edellä oleva nimeäminen on käytäntö, koska IEEE 802.11 -standardi määrää, että IBSS, BSS ja ESS määritetään SSID:n eli "verkon nimen" perusteella. Verkon nimen antaa verkkopalvelun tarjoaja, kuten yksityishenkilö tai yritys, joka hallinnoi tukiasemaa. Laitevalmistajat käyttävät usein edellä mainittuja SSID:n nimeämiskäytäntöjä sekaisin tarkoittaen samaa asiaa.


title: SSID

text: SSID voidaan asettaa langattomaan asiakaslaitteeseen käsin antamalla SSID asiakaslaitteen verkkoasetuksiin, tai automaattisesti jättämällä SSID antamatta tai jättämällä kohta tyhjäksi. Verkkopalvelun tarjoaja antaa tukiasemalle useimmiten oman SSID:n, jonka voi havaita kuuluvuusalueella olevalla langattomalla päätelaitteella.


title: SSID

text: Verkkotunnuksen lähetys voidaan myös kytkeä pois päältä, jolloin verkko ei yleensä näy kuuluvuusalueella olevien päätelaitteiden verkkoluettelossa. Aiemmin tätä on suositeltu tietoturvamielessä, koska tällä voidaan saada hieman parempi turvataso siihen verrattuna, että verkkotunnuksen lähetys olisi kytketty päälle. Jotkut päätelaitteet kuitenkin näyttävät tällaisen "SSID tunnusta ei lähetetä" -tyyppisenä verkkona. Myös erilaiset krakkereiden käyttämät työkaluohjelmistot näyttävät verkon olemassaolon, joten tietoturvan kannalta SSID:n lähetyksen kytkeminen päälle tai pois on merkityksetöntä. Tällä estetään ainoastaan satunnaiset verkkoskannaukset. Uuden asiakkaan kirjautuessa langattomaan lähiverkkoon SSID-tieto kulkee salaamattomana asiakkaan ja Access Pointin välillä. Niinpä tarpeeksi kauan verkkoa kuuntelemalla on mahdollista saada SSID selville. Useat asiantuntijat ovat kuitenkin sitä mieltä, että SSID:n lähettämisen poiskytkeminen aiheuttaa tietoturvauhan, koska vaikka liityntäpiste ei tunnusta lähetäkään, siihen kytketyt päätelaitteet yrittävät aina etsiä ja kytkeytyä verkkoon lähettäen verkon tunnuksen paketin mukana, koska eivät tiedä ovatko ne kantoalueella.


title: SSID

text: Langattoman verkon tietoturvan kannalta merkityksellisintä on käyttää tehokasta tunnistamista ja salausta, kuten WPA2:ta. WEP-salausta ei tulisi käyttää ollenkaan siinä olevien tietoturvaongelmien takia, vaan sen sijasta WPA-salauksen käyttäminen on parempi vaihtoehto jos päätelaite tai asiakasohjelmisto ei tue WPA2:ta.


title: SSID

text: Kehittyneemmät tukiasemat tukevat useamman SSID:n lähetystä, joka mahdollistaa virtuaalisten liityntäpisteiden ("Virtual Access Point")) tekemisen. Tällöin fyysinen verkko voidaan jakaa useampaan loogiseen liityntäpisteeseen, joilla kullakin voi olla omat tietoturva- ja verkkoasetukset.


title: Colchester

text: Colchester on kaupunki itäisessä Englannissa. Se on Essexin kreivikunnan suurin kaupunki ja Colchesterin kunnan keskusta.


title: Colchester

text: Colchesterin asukasluku on 104 390 (2001). Britteinsaarten vanhimpana tunnettuna roomalaisena kaupunkina Colchester katsoo olevansa Britannian vanhin kaupunki.


title: Colchester

text: Colchester sijaitsee 83 kilometriä Lontoosta koilliseen ja sieltä pääkaupunkiin kulkee A12-tie ja Great Eastern Main Line -rautatielinja.


title: Colchester

text: Colchesteria on pidetty vanhimpana Rooman valtakunnan kaupunkina Britanniassa. Sen kelttinimi oli "Camulodunon", joka tarkoittaa "Camuloksen [kelttiläinen sodanjumala] linnoitusta". Roomalaisten vuonna 43 tapahtuneen Britannian-valloituksen jälkeen paikalle rakennettiin legioonalaislinnoitus ja paikkakunnan nimi roomalaistettiin muotoon "Camulodunum". Camulodunum toimi roomalaisten ensimmäisenä pääkaupunkina Britanniassa, mutta se tuhottiin Boudiccan johtamassa kansannousussa vuonna 61. Jonkin aikaa hävityksen jälkeen Lontoosta tuli uusi Britannian provinssin pääkaupunki. Rooman valtakunnan rajan siirryttyä pohjoisemmaksi Camulodunumista tuli "colonia" nimeltään "Colonia Claudia Victricensis".


title: Colchester

text: Itä-Anglian viikingit valloittivat Colchesterin ja suurimman osan Essexiä 800-luvun loppupuolella. Kaupunki pysyi viikinkien hallussa aina vuoteen 920, jolloin Edvard Vanhempi voitti sen haltuunsa.


title: Colchester

text: Keskiaikaisen Colchesterin tärkein maamerkki on Colchesterin linna, jonka normannit rakensivat 1000-luvulla vanhan roomalaisen temppelin paikalle.


title: Colchester

text: 1500-luvun jälkipuoliskolla kaupunkiin muutti suuri määrä kutojia ja vaattureita Flanderista. Colchesterin keskustassa on yhä "hollantilaisena korttelina" (Dutch Quarter) tunnettu osa.


title: Colchester

text: Kaupungin menestynein jalkapalloseura on Colchester United.


title: Viive

text: Viive on alkujaan tekninen termi, joka tarkoittaa jonkin tiedon tai signaalin perilletulon viivästymistä. Sen merkitys on laajentunut tekniikan ulkopuolelle tarkoittamaan viivästymistä, taukoa tai hitautta, hidastelua. Esimerkiksi lause ”Asioiden hoitoon voi tulla viivettä” ilmaistaisiin sujuvammin: "asioiden hoito voi viivästyä" tai "asioiden hoito voi venyä".


title: Viive

text: Tietoliikenteessä viive koostuu kahdesta komponentista.Elektroniikassa viiveellä tarkoitetaan sähköisen signaalin siirtymisaikaa siirtolinjassa tai signaalin käsittelyaikaa signaalia käsittelevässä piirissä. Tällöin puhutaan ”lagaamisesta” ().


title: Nipper

text: Nipper (1884 Bristol – syyskuu 1895) oli koira, joka oli mallina Francis Barraudin maalauksessa "His Master's Voice" ("Isäntänsä ääni"). Maalauksessa Nipper kuuntelee fonografia, joka luultavasti on diktafoni mallia "Ediphone", koska sillä pystyi äänittämään koiran isännän ääntä.


title: Nipper

text: Gramophone Company osti Barraudin työn vuonna 1899 ja siitä tuli myöhemmin eräs maailman tunnetuimmista logoista, jota käyttivät tai käyttävät muun muassa Victor Talking Machine Company, HMV:n tavaratalot ja levy-yhtiö sekä RCA Records.


title: Nipper

text: Nipper oli sekarotuinen, osittain bullterrieri ja osittain kettuterrieri. Joidenkin lähteiden mukaan se oli kettuterrieri, rottaterrieri tai amerikanpitbullterrieri. Koira sai nimensä siitä, että sillä oli tapana purra vierailijoita jalkaan ("to nip", "puraista").


title: Nipper

text: Nipper haudattiin pieneen puistoon Kingston upon Thamesiin. Myöhemmin paikalle rakennettiin Lloyds TSB:n konttori. Konttorin seinässä on Nipperistä kertova messinkilaatta.


title: Fukuin prefektuuri

text: Fukuin prefektuuri () sijaitsee Chūbun alueella Honshūn saaren länsirannikolla Japanissa. Prefektuurin pääkaupunki on Fukui, ja se rajoittuu Ishikawan, Gifun, Shigan ja Kioton prefektuureihin. Sen asukasluku on 799 000 (vuonna 2012) ja pinta-ala 4 189,88 neliökilometriä


title: Fukuin prefektuuri

text: Ennen prefektuurin muodostamista vuonna 1871 alue koostui Wakasan ja Echizenin vanhoista provinsseista. Prefektuurin pääkaupunki Fukui on perustettu 1500-luvulla.


title: Fukuin prefektuuri

text: Prefektuuri on vuoristoinen, ja sen ilmastolle ovat tyypillisiä runsaat sateet, kosteus ja runsaslumiset talvet. Alueen tärkein nähtävyys on Eihei-Ji, zen-buddhalaisen sōtō-koulukunnan päätemppeli.


title: Ultima Thule (virolainen yhtye)

text: Ultima Thule on virolainen rockyhtye, joka perustettiin Tallinnassa vuonna 1986.


title: St Albans

text: St Albans (kirjoitetaan ilman pistettä) on kaupunki ja kunta Hertfordshiren kreivikunnassa. Koko kunnan väkiluku vuonna 2001 oli 128 982. St Albans sijaitsee noin 35,5 kilometriä pohjoiseen Lontoon keskustasta.


title: St Albans

text: St Albans oli ensimmäinen merkittävä kaupunki matkatessa pohjoiseen vanhaa roomalaista tietä, Watling Streetiä, ja paikalla oli roomalainen kaupunki Verulamium, joka oli roomalaisajan Britannian kolmanneksi suurin kaupunki. Roomalaisten poistuttua kaupunkia kutsuttiin ennen nimittämistä St Albansiksi nimellä "Verlamchester" tai "Wæclingacaester".


title: St Albans

text: Kaupungin katedraali, samoin kuin koko kaupunki on saanut nimensä pyhän marttyyri Albanin mukaan. Katedraali sijaitsee paikalla, jossa Alban surmattiin ja johon hänet haudattiin. Mestauspaikalle pystytettiin ensimmäinen kirkko 300-luvulla, paikalle perutettiin luostari 700-luvun lopulla, ja nykyisen suuremman kirkon rakenteissa on osia vuonna 1077 rakennetusta suuremmasta kirkosta ja luostarista.


title: ASEAN

text: ASEAN () on Kaakkois-Aasiassa vuonna 1967 perustettu yhteistyöjärjestö. Perustajajäseniä olivat Malesia, Thaimaa, Indonesia, Singapore ja Filippiinit, jotka olivat huolissaan kommunismin vallan kasvusta läheisessä Vietnamissa. Nykyisin jäseniä ovat perustajien lisäksi Brunei, Kambodža, Laos, Myanmar ja Vietnam. Papua-Uusi-Guinea on tarkkailijajäsen ja Itä-Timor ehdokasjäsen, joka toivoi saavansa täyden jäsenyyden vuoden 2006 huippukokouksessa.


title: ASEAN

text: Vuoden 1976 huippukokouksessa Balissa järjestö perusti myös taloudellista yhteistyötä organisoivan ohjelman. Valtiot tapaavat vuosittain. 1992 jäsenmaat perustivat Kaakkois-Aasian vapaakauppa-alueen AFTA:n.


title: Heinrich Lübbe

text: Heinrich Lübbe (12. tammikuuta 1884 – 14. maaliskuuta 1940) oli saksalainen insinööri, joka suunnitteli Anthony Fokkerille ensimmäisen maailmansodan aikana lentokonekonekiväärin mekanismin ("interrupter gear"), jolla konekivääri voi ampua potkurin lapojen välistä.


title: Heinrich Lübbe

text: Vuonna 1921 Lübbe osti vararikkoon ajautuneen Friedrichshafenin laivaston telakan, joka oli valmistanut lentokoneita ensimmäisen maailmansodan aikana. Vuonna 1925 hän nimesi sen Arado Flugzeugwerkeksi. Kun Lübbe kieltäytyi liittymästä kansallissosialistiseen puolueeseen, yhtiö kansallistettiin vuonna 1936.


title: Fredrik (Walesin prinssi)

text: Walesin prinssi Fredrik ("Fredrik Ludvig") (1. helmikuuta 1707 – 21. maaliskuuta 1751) oli brittiläisen kuningasperheen jäsen ja kuningas Yrjö II:n ja Caroline von Brandenburg-Ansbachin vanhin poika. Hän oli kruununperimysjärjestyksessä ensimmäinen, mutta kuoli ennen isäänsä, joten valtaistuimelle nousi Fredrikin vanhin poika, Yrjö III.


title: Fredrik (Walesin prinssi)

text: Fredrik oli naimisissa Saksi-Gothan prinsessa Augustan kanssa ja heille syntyivät lapset:


title: Fredrik (Walesin prinssi)

text: Kun isoisä Yrjö Istä tuli kuningas, Fredrikin vanhemmat Walesin prinssipari George ja Caroline asettuivat Lontooseen, mutta jättivät seitsenvuotiaan Fredrikin Saksaan edustamaan isoisäänsä. Hän seurasi vanhempiaan Englantiin vasta 1727 kun hänen isästään tuli kuningas Yrjö II. Ilman vanhempien ohjausta kasvanut Fredrik oli hankkinut pahoja tapoja, rakastajattaria ja suuria pelivelkoja. Hän oli huonoissa väleissä isänsä kanssa ja olisi halunnut enemmän valtaa kuin sai.


title: Kumissi

text: Kumissi on hevosen maidosta valmistettu kefiirin kaltainen mieto alkoholijuoma. Hevosenmaidon suuresta sokeripitoisuusta johtuen kumississa on enemmän alkoholia (0,7-2,5%) kuin vastaavissa lehmänmaidosta valmistetuissa juomissa. Kumissia juodaan lähinnä Keski-Aasiassa.


title: Sly Raccoon

text: Sly Raccoon (Amerikassa nimellä "Sly Cooper and the Thievius Raccoonus", Euroopassa ja Australiassa "Sly Raccoon", ) on Sucker Punch Productionsin kehittämä tasohyppely- ja hiiviskelypeli. Peli julkaistiin PlayStation 2:lle vuonna 2002 ja sittemmin uudelleen Yhdysvalloissa "Greatest Hits" -nimikkeenä.


title: Sly Raccoon

text: Peli on julkaistu uudelleen vuonna 2010 PlayStation 3 -pelikonsolille ja PlayStation Vita -käsikonsolille päivitettynä teräväpiirtoversiona osana "The Sly Trilogy" -kokoelmaa.


title: Sly Raccoon

text: Peli seuraa mestarivaras Sly Cooperin ja hänen koplansa, Bentley-kilpikonnan ja Murray-virtahevon edesottamuksia heidän etsiessään Fiendish Five -rikollisviisikkoa voidakseen varastaa takaisin Slyn suvun "Varkaitten käsikirjan" , joka sisältää koko suvun varkaiden taidot. Peliä kehuttiin sen käyttämästä cel-shading-variaatiosta, joka luo film noir -tunnelman mutta näyttää silti sarjakuvamaiselta.


title: Sly Raccoon

text: Sly Cooper on 18-vuotias pesukarhu, joka kuuluu maineikkaaseen Cooperien mestarivarkaiden sukuun. Ollessaan kahdeksanvuotias, Slylle annettiin suvun tarkoin vartioitu aarre, Thievius Raccoonus varkaiden käsikirja jossa on kaikki Slyn suvun varkaiden taidot. Salaperäinen Fiendish Five -joukkio kuitenkin varastaa kirjan ja surmaa Slyn isän ja äidin.


title: Sly Raccoon

text: Sly laitettiin orpokotiin jossa hän tapaa Bentley-kilpikonnan ja Murray-virtahevon. Kymmenen vuotta myöhemmin he ovat tiimi, joka suorittaa tehtävänsä tiiviissä yhteistyössä. Bentley on porukan aivot ja laatii suunnitelmat sekä ohjeistaa Slyta radiokiikareiden avulla tehtävien aikana. Murray toimii ryhmän kuljettajana, ja koplan auto onkin hänen kallein aarteensa. Sly suorittaa tehtävät. Hän on päättänyt saada takaisin Thievius Raccoonus -kirjan. Kirja on revitty viiteen osaan, ja sivut ovat eri henkilöillä eri puolilla maapalloa.


title: Sly Raccoon

text:
Koppalakkinen pesukarhu lähtee ystäviensä kanssa jäljittämään Fiendish Fiven jäseniä kootakseen Thievius Raccoonuksen palaset yhteen.
Lopuksi Sly Cooper kukistaa Clockwerkin, Cooperin klaanin ikiaikaisen vihollisen, jonka palaset otetaan muutaman vuoden kuluttua uudelleen käyttöön. Tarina jatkuu sarjan seuraavassa osassa "".


title: Sly Raccoon

text: Sly Cooper – pelin päähenkilö, nuori pesukarhu, jonka päätavoitteena on kaapata suvun aarre "Varkaiden käsikirja" takaisin. Sly ottaa asiat rennosti ja naureskelee välillä tovereidensa näennäisen turhalle hermoilulle. Hän on myös rakastunut Carmelita-nimiseen poliisiin.


title: Sly Raccoon

text: Bentley – Sly Cooperin uskollinen ystävä. Hän on silmälasipäinen kilpikonna, jonka intohimona ovat kaikenlaiset mekaaniset laitteet. Hän onkin tietokoneiden ja muiden laitteiden asiantuntija. Bentley on loistava strategisti, joskin hänellä on taipumusta turhaan pingottamiseen. Bentley suunnittelee kaikki keikat. Bentleyllä on vain tehtävä, jossa hänen täytyy hakkeroida tietokone siksi, että pystyisi vapauttaa Slyn huoneesta, jossa on tappavaa kaasua.


title: Sly Raccoon

text: Murray – virtahepo, joka ajaa porukan vaunua. Hän on melko arka ja pysytteeleekin suurimman osan pelistä taka-alalla. Tässä sarjan ensimmäisessä osassa Murray ei ole vielä kovin voimakas, ja hänen osuutensa tehtävissä on lähinnä ajaa autoa. Muutamassa tehtävässä Murrayn pitää hakea jokin tärkeä esine, jolloin Slyn tulee puolustaa häntä hyökkäyksiltä. Joskus Murrayn pitää ajaa myös kilpaa.


title: Sly Raccoon

text: Carmelita Montoya Fox – poliisi, kettu, joka on vannonut saavansa Slyn telkien taakse. Hän on juossut Slyn perässä ympäri maailmaa jo monia vuosia, mutta ei ole yrityksistään huolimatta onnistunut saamaan tätä kiinni. Usein hän joutuu tahtomattaan osaksi Slyn keikkasuunnitelmia. Hän myös rakastaa Cooperia, vaikka siltä ei ihan silmäyksellä näyttäisikään.


title: Sly Raccoon

text:
Clockwerk – Fiendish Five -rikollisjoukkion johtaja, joka tuntee syvää vihaa, kostonhimoa ja kateutta Cooper-klaanin menestystä kohtaan. Clockwerk on vannonut hävittävänsä Cooperien suvun maan päältä. Clockwerk vaihtoi kehonsa sieluttomaan koneistoon saavuttaakseen kuolemattomuuden, koska hän tiesi, että kuolisi ennen kuin ehtisi hävittää Cooper-suvun.
Clockwerk muistuttaa jonkin verran isoa kotkaa, mutta hän on kuitenkin pöllö, tarkemmin huuhkaja.


title: Sly Raccoon

text: Raleigh – sammakko, joka kyllästyi aateliselämäänsä ja ryhtyi piraatiksi. Hän on Fiendish Fiven pääinsinööri, ja on perustanut oman tukikohtansa syrjäisellä Walesin rannikolla Welsh-kolmiossa sijaitsevalle laivalle. Pitääkseen tunkeilijan loitolla Raleigh on kehittänyt myrskykoneen ("Storm Machine"), joka luo saarelle, laivalle ja sen lähettyville jatkuvan myrskyn.


title: Sly Raccoon

text: Muggshot (suom. "Kovanaama") – Muggshot on bulldoggi, jota lapsena pilkattiin ruipelon olemuksensa tähden. Gangsteri-elokuvien inspiroimana hän kuitenkin alkoi harjoitella ja saavutti kehonrakennuksen avulla valtavat lihakset. Nykyään hän toimii Fiendish Five -joukon leivissä voimanpesänä ja vallannut omistavan koko Mesa kaupungin.


title: Sly Raccoon

text: Mz. Ruby – krokotiili, joka syntyi voodooperheeseen ja on pienestä asti osannut voodoota. Hän kutsui usein kuolleita eläimiä leikkeihinsä, koska muut hänen ikätovereistaan eivät juurikaan piitanneet hänen seurastaan. Haitin viidakossa asuva Mz. Ruby on Fiendish Five -koplan päämystikko ja Haitin viidakon voodoo-ylipapitar. Hän yrittää vallata Meksikon zombi-armeijalla.


title: Sly Raccoon

text: Panda King (suomennettu nimellä Pandakunkku) – Kun Lun-vuoristossa Panda King omisti nuoruutensa ilotulituksille, mutta hän ei saanut arvostusta ylhäisöherrojen keskuudessa. Tästä suivaantuneena hän alkoi kehitellä tuhoisia räjähteitä, ja onkin Fiendish Fiven räjähde-expertti.


title: The Maryland Zoo

text: Maryland Zoo (entinen nimi Baltimore Zoo) on Baltimoren kaupungissa Yhdysvalloissa sijaitseva eläintarha, jossa on yli 2 000 eläintä. Siellä on muiden muassa jääkarhuja, kirahveja, tiikereitä ja lintuja. Eläintarha avattiin vuonna 1876, ja se on Yhdysvaltojen kolmanneksi vanhin eläintarha. Ennen 1990-luvulla tehtyjä peruskorjauksia se oli Yhdysvaltojen pienimpiä ja epäsiisteimpiä eläintarhoja. Talousvaikeuksien vuoksi eläintarhasta osa jouduttiin sulkemaan 2004 ja eläimiä siirrettiin lainaan muihin eläintarhoihin.


title: The Maryland Zoo

text: Tarha on mukana monissa suojeluohjelmissa, kuten vuorigorillojen eläinlääketieteellisessä ohjelmassa. Siellä myös kuntoutetaan paikallisia lintuja, etenkin petolintuja ja valkopäämerikotkia.


All India Anna Dravida Munnetra Kazhagam (lyhenne "AIADMK", , ) on intialainen poliittinen puolue. Puolueen perusti vuonna 1972 tunnettu tamilielokuvien näyttelijä M. G. Ramachandran, joka oli eronnut toisesta tamilipuolueesta Dravida Munnetra Kazhagamista.


title: All India Anna Dravida Munnetra Kazhagam

text: Puoluetta johtanut M. G. Ramachandran kuoli vuonna 1987. Hänen jälkeensä puheenjohtajaksi nousi niin ikään näyttelijänä uransa aloittanut Jayalalithaa, joka pysyi vallassa kuolemaansa joulukuussa 2016 asti.


text: Puolueella on valtapuolueen asema Tamil Nadun osavaltiossa sekä Puducherryn liittovaltion alueella, sillä puolueen perustat perustuvat pääasiassa tamiliväestön oikeuksien puolustamiseen.


text: Vuoden 2014 Intian parlamenttivaaleissa AIADMK sai 36 paikkaa Intian parlamentin alahuoneeseen Lok Sabhaniin.


title: Janata Dal (United)

text: Janata Dal (United) (hindiksi " जनता दल") lyhenne "JD", on intialainen puolue. Puolueen johtaja on Sharad Yadav.


title: Janata Dal (United)

text:
Puolue koottiin vuonna 2003 kun kaksi puoluetta Janata Dal ja Samta-puolue  yhdistyivät yhdeksi puolueeksi.
Puolueen ensimmäinen puheenjohtajaksi tuli entinen Intian puolustusministeri George Fernandes..


title: All India Trinamool Congress

text: All India Trinamool Congress on intialainen poliittinen puolue, jonka johtaja on Mamata Banerjee. Sen nuorisojärjestö on nimeltään Trinamool Youth Congress. Puolue julkaisee "Trinamool"-lehteä. Vuoden 2004 parlamenttivaaleissa puolue sai 8 047 771 ääntä (2,1 %, 2 paikkaa).


title: Asetus

text: Asetus on Suomen lakia täsmentävä tai täydentävä säädös, joka annetaan lain antaman asetuksenantovaltuutuksen nojalla. Tasavallan presidentti, valtioneuvosto tai ministeriö voivat antaa asetuksia eduskunnan säätämän lain perusteella. Valtioneuvoston asetukset ovat tavanomaisin säädösluokka. Ne valmistellaan kyseisen alan ministeriössä, ja käsitellään valtioneuvoston yleisistunnossa. Tarkempia säännöksiä antavat ministeriöt ministeriöitten asetuksin. Tasavallan presidentin asetus on erikoissäännöstyyppi, jota käytetään eräissä puolustusvoimiin, Rajavartiolaitokseen ja valtakunnan turvallisuuteen liittyvissä asioissa. Tällaiset asetukset valmistellaan ministeriössä ja säädetään presidentin esittelyssä.


title: Asetus

text: Asetukset tarkentavat lakia, mutta eivät muuta sen sisältöä. Perustuslaki rajoittaa lisäksi asetuksien alaa siten, että "yksilön oikeudet ja velvollisuudet" eivät saa jäädä asetuksen varaan: "lailla on kuitenkin säädettävä yksilön oikeuksien ja velvollisuuksien perusteista sekä asioista, jotka perustuslain mukaan muuten kuuluvat lain alaan."


title: Asetus

text: Lailla on toisinaan samanniminen asetus seuranaan. Esimerkiksi perusopetuslaki määrää oppiaineet, joita koulussa opetetaan, ja aineiden tuntimääristä säädetään valtioneuvoston asetuksella.


title: Asetus

text: Ennen vuotta 2000, vanhan hallitusmuodon ollessa voimassa, tasavallan presidentillä oli oikeus antaa asetuksia aiheista joista ei ollut olemassa lakia. Nyt tällaiset asetukset on pääosin muutettu eduskunnan säätämiksi laeiksi.


title: Asetus

text: Euroopan unionissa asetus poikkeaa direktiivistä ja päätöksestä siinä, että asetus on osoitettu kaikille. Asetuksia säätävät Eurooppa-neuvosto ja Euroopan parlamentti yhdessä tai Euroopan komissio yksin.


title: Asetus

text: Esimerkki EU:n asetuksesta on maataloustuotteiden nimiä suojaava asetus.


title: Intian kongressipuolue

text: Intian kongressipuolue on intialainen poliittinen puolue, viralliselta nimeltään "Intian kansalliskongressi" (), lyhenteenä INC. Puolue on perustettu vuonna 1885, ja sen perustajana pidetään brittivirkamies Allan Octavian Humea. Puolueen johtaja on Sonia Gandhi ja Intian entinen pääministeri Manmohan Singh on kongressipuolueesta. Puolue julkaisee "Congress Sandesh" -lehteä. Puolueen nuorisojärjestö on Indian Youth Congress.


title: Intian kongressipuolue

text: Puolue oli keskeisessä roolissa Intian itsenäistymisessä vuonna 1947. Sen tuolloinen johtaja Jawaharlal Nehru toimi maan ensimmäisenä pääministerinä, ja myös hänen tyttärensä Indira Gandhi ja tämän poika Rajiv Gandhi ovat olleet pääministereitä. Myös maailmansotien välisen ajan Intian itsenäisyysliikkeen johtaja Mahatma Gandhi toimi kongressipuolueessa.


title: Intian kongressipuolue

text: Vuoden 2004 parlamenttivaaleissa puolue sai alahuoneen osalta 103 405 272 ääntä (26,7 %, 145 paikkaa 552:sta). Nykyisin puolueen kannatus ei enää riitä enemmistöön maan parlamentissa. Se voi saada hallitusvastuun liittoutumalla muiden keskustavasemmiston puolueiden kanssa Yhdistyneeksi edistykselliseksi allianssiksi ("United Progressive Alliance"). Liittolaisista merkittävimpiä ovat Dravida Munnetra Kazhagam ja Rashtriya Janata Dal.


title: Intian kongressipuolue

text: Puolue syntyi vuonna 1885 maltillisen nationalistisena. Ajatuksen kansalliskongressista sanotaan syntyneen 17 miehen kokoontumisessa Madrasin teosofisen kongressin yhteydessä joulukuussa 1884. A. O. Hume oli pääroolissa kongressin luomisessa, ja maaliskuussa 1885 alettiin kutsua väkeä liikkeen ensimmäiseen kongressiin Poonaan joulukuuksi (aluksi nimellä Indian National Union).


title: Intian kongressipuolue

text: Itsenäistymisen aikoihin ja jälkeen puolueen politiikka oli pitkään lähellä sosialismia ja suunnitelmataloutta. Valtiolla on suuri rooli (mm. kaivokset, suurteollisuus ja sähköntuotanto olivat sosialistisia, ja esimerkiksi hintoja säänneltiin) mutta jonkin verran kapitalismiakin sallittiin. Nehru omaksui Neuvostoliitosta viisivuotissuunnitelmat.


title: Intian kongressipuolue

text: Vuodesta 1981 puolue on tehnyt talousliberaaleja uudistuksia maan köyhyyden vähentämiseksi. Vuonna 1991 pääministeri P. V. Narasimha Rao käynnisti laajan uudistusohjelman. Valtionyhtiöitä yksityistettiin ja talous avattiin vapaakaupalle, joka pelasti konkurssin partaalla olleen valtion romahtamiselta. Raoa on kutsuttu myös talousuudistusten isäksi.


title: Intian kongressipuolue

text: Erityisesti tunnetaan Indira Gandhin käynnistämä vihreä vallankumous. Se sai nimensä Intian vehnäsadon lisäämisohjelmasta, jossa tuotanto kohosi 12,3 miljoonasta tonnista 20 miljoonaan tonniin vuosina 1964–1970. Uudistus vaati myös maareformia. Bengalissa osavaltioparlamentti hyväksyi "zamindar"-reformin jo vuonna 1953. Maatila sai olla enintään 10 hehtaarin kokoinen. Valtion oli määrä ottaa ylijäämämaata jaettavaksi tilattomille omaksi, elinikäiseksi vuokramaaksi tai sopimusviljelysmaaksi. Maareformin toteutus on kuitenkin viivästynyt.


title: All India Forward Bloc

text:
All India Forward Bloc on intialainen nationalistinen vasemmistopuolue.
Puolue syntyi vuonna 1939 Subhas Chandra Bosen perustamana Indian National Congress -puolueen sisäisten ristiriitojen seurauksena.


title: All India Forward Bloc

text: AIFB:n nuorisojärjestö on All India Youth League. Vuoden 2004 parlamenttivaaleissa puolue sai 1 365 055 ääntä (0,2 %, 3 paikkaa).


title: Revolutionary Socialist Party

text: Revolutionary Socialist Party on intialainen kommunistinen puolue. Se on perustettu vuonna 1940. Puolueen pääsihteeri on K. Pankajakshan. Puolueen nuorisojärjestö on Revolutionary Youth Front.


title: Revolutionary Socialist Party

text: Puolue oli Keralan Left Democratic Front LDF-liittoutumassa Marxilaisen kommunistipuolueen (CPM) kanssa yli 30 vuoden ajan, mutta vuoden 2014 parlamenttivaalien alla se jätti LDF:n ja liittyi UDF:ään (United Democratic Front).


title: Intian kommunistinen puolue

text: Puolue on perustettu eri näkemysten mukaan vuonna 1920 tai 1925. CPI:n virallisen näkemyksen mukaan puolue on syntynyt vuonna 1925. Puolueen toiminta oli kielletty brittien siirtomaavallan aikana vuoteen 1941 asti. Intian itsenäistymisen alkuvaiheissa 1940-luvun lopulla CPI johti useita aseellisia kapinoita paikallisia feodaalihallitsijoita vastaan, mm. Keralassa, Tripurassa ja Telanganassa. Kapinoiden kukistamisen jälkeen puolue kuitenkin hylkäsi aseellisen taistelun ja suuntautui parlamentaariseen toimintaan. Vuoden 1957 vaaleissa CPI nousi suurimmaksi oppositiopuolueeksi ja Keralan osavaltion johtoon. 1960-luvun alkupuolella puolue hajosi ja eronnut osapuoli muodosti CPI(M):n.


title: Intian kommunistinen puolue

text: Puolueen pääsihteeri on A.B. Bardhan. Puolue julkaisee New Age-lehteä. Puolueen nuorisojärjestö on All India Youth Federation.


title: Intian kommunistinen puolue (marxilainen)

text: Puolue on perustettu vuonna 1964 Intian kommunistisen puolueen () jakautumisen seurauksena.


text: CPI(M) on suurin puolue Länsi-Bengalin, Tripuran ja Keralan osavaltioissa, joissa se johtaa osavaltiohallituksia. Vuoden 2004 parlamenttivaaleissa puolue sai 22 061 677 ääntä (5,7 %, 43 paikkaa). Intian parlamentin nykyinen puhemies, Somnath Chatterjee, on CPI(M):n edustaja.


text: Oman ilmoituksena mukaan CPI(M):llä on yli 800 000 jäsentä. Puolueen pääsihteeri on Prakash Karat. Puolueen nuorisojärjestö on Democratic Youth Federation of India.


text: Puolue julkaisee kahta valtakunnallista viikkolehteä: "People's Democracy" (englanniksi) ja "Lok Lehar" (hindiksi). Osavaltiotasolla puolue julkaisee viittä päivälehteä bengalin, malayalamin, tamilin ja telugun kielillä sekä lukuisia pienempiä julkaisuja.


text: CPI(M) synty liittyy Neuvostoliiton ja Kiinan kommunistipuolueiden välirikkoon 1950- ja 1960-lukujen vaihteessa, jolloin CPI:n johto pääosin tuki Neuvostoliittoa. Suuri osa CPI:n aktiiveista kuitenkin erkani ja muodosti CPI(M):n, joka alkuvuosinaan tukeutui Kiinan kommunistiseen puolueeseen. 1967 Naxalbarissa Länsi-Bengalissa syntyneen talonpoikaiskapinan jälkeen maolainen radikaalisiipi, naxaliitit, erkani kuitenkin puolueesta ja CPI(M):n suhteet Kiinaan viilenivät.


title: Länsi-Bengalin sosialistinen puolue

text: Länsi-Bengalin sosialistinen puolue ("West Bengal Socialist Party") on intialainen sosialistinen puolue. Puolueen johtaja on Kiranmoy Nanda.


title: Itsenäisyyspuolue (Marokko)

text: Itsenäisyyspuolue ( "hizb al-istiqlāl", ) on marokkolainen monarkistinen ja nationalistinen puolue. Puolueen nuorisojärjestö on "Jeunesse du Parti Istiqlal".


title: Itsenäisyyspuolue (Marokko)

text: Puolueen perusti kirjailija Allal El Fassi 1940-luvulla taistelemaan Ranskan siirtomaavaltaa vastaan. Puolue tavoittelee edelleen Espanjan Ceutan ja Melillan liittämistä Marokkoon.


title: Itsenäisyyspuolue (Marokko)

text: Vuoden 2002 parlamenttivaaleissa puolue sai 48 paikkaa. Vuoden 2007 vaaleissa puolue nousi suurimmaksi ja sen johtajasta Abbas El Fassista tuli pääministeri.


title: Itsenäisyyspuolue (Marokko)

text: Vuoden 2011 ennenaikaisissa vaaleissa puolue sai toiseksi eniten paikkoja.


title: LD-MPT

text:
Ligue Démocratique-Mouvement pour le Parti du Travail on senegalilainen sosialistinen puolue.
Puolue on perustettu vuonna 1975.


title: LD-MPT

text: Puolueen pääsihteeri oli Abdoulaye Bathily.


title: LD-MPT

text: Puolueen nuoriojärjestö on Mouvement de Jeunesse Démocratique.


title: LD-MPT

text: Puolue osallistui vuoden 2001 parlamenttivaaleihin


title: Itsenäisyys- ja työväenpuolue

text: Itsenäisyys- ja työväenpuolue () on senegalilainen kommunistinen puolue. Se perustettiin vuonna 1957.


title: Itsenäisyys- ja työväenpuolue

text: Puolueen pääsihteerinä toimii Amath Dansokho. Puolue julkaisee Daan Doole -lehteä. Puolueen nuorisojärjestö on nimeltään Union de la Jeunesse Démocratique Alboury Ndiaye.


title: Itsenäisyys- ja työväenpuolue

text: Vuoden 2001 parlamenttivaaleissa puolue sai 1 paikan.


title: Peggy Ashcroft

text: Peggy Ashcroft, OBE, (22. joulukuuta 1907 – 14. kesäkuuta 1991) oli englantilainen näyttelijä. Hän esiintyi televisiossa ja elokuvissa viidenkymmenen vuoden ajan ja voitti Oscarin parhaasta naissivuosasta elokuvassa "Matka Intiaan" ("A Passage to India", 1984). E. M. Forsterin kirjaan perustuvan elokuvan ohjasi David Lean.


title: Sly 2: Konnakopla

text: Sly 2: Konnakopla (, ) on Sucker Punch Productionsin kehittämä ja Sony Computer Entertainmentin PlayStation 2:lle vuonna 2004 julkaisema tasohyppely. Se on Sly Cooper -videopelisarjan toinen osa, ja se on lajityypiltään edeltäjänsä "Sly Raccoonin" tapaisesti tasohyppely- ja hiiviskelypeli.


title: Sly 2: Konnakopla

text: Peli on julkaistu uudelleen vuonna 2010 PlayStation 3 -pelikonsolille ja PlayStation Vita -käsikonsolille päivitettynä teräväpiirtoversiona osana "The Sly Trilogy" -kokoelmaa.


title: Sly 2: Konnakopla

text: Pelin päähenkilö Sly Cooperin ja hänen apurinsa, Bentleyn ja Murrayn, on löydettävä Cooperin varassuvun arkkivihollisen eli Clockwerkin osat.


title: Sly 2: Konnakopla

text:
Pelin tarina jatkuu siitä, mihin "Sly Raccoon" jäi. Kaksi vuotta aiemmin Sly Cooper koplineen löi sukunsa arkkivihollisen eli Clockwerkin, ja Clockwerk -osat vietiin museoon. Osat kuitenkin varastetaan, ja Clockwerk aiotaan herättää henkiin. Sly ja hänen koplansa etsivät ja varastavat Clockwerkin osia estääkseen varkaiden aikeet.
Peli käynnistyy Egyptin Kairossa sijaitsevasta museosta, jossa Clockwerkin osia Slyn koplan saaman tiedon mukaan säilytetään. Kopla murtautuu museoon tavoitteenaan varastaa osat, mutta Interpolin tarkastaja Carmelita Fox ja konstaapeli Neyla yllättävät heidät kesken tehtävän ja syyttävät koplaa osien varastamisesta. Konstaapeli Neyla vihjaa Slylle, että Klaww Gang -niminen rikollisryhmä on varkauden takana. Kopla pakenee paikalle saapuneen Interpolin väkeä, ja alkaa jäljittämään Klaww Gangin ja Clockwerkin osien sijaintia.


title: Sly 2: Konnakopla

text: Kopla jäljittää Klaww Gangin rahan väärentämiseen erikoistuneen Dimitrin Pariisiin, Ranskaan. Pariisin suosittua yökerhoa rikollisen toimintansa kulissina pyörittävä Dimitri pitää hallussaan Clockwerkin pyrstösulkia, joita hän käyttää painolaattoina rahan väärentämiseen. Sly ja kopla onnistuvat hankkimaan pyrstösulat haltuunsa, kun Pariisiin saapunut Carmelita sulkee öykerhon ja vangitsee Dimitrin.


title: Sly 2: Konnakopla

text: Seuraavien Clockwerk-osien olinpaikaksi selviää Intia, jossa niitä pitää hallussaan paikalliseksi ylimykseksi ja vuorten kuninkaaksi itsensä nimittänyt Rajan. Rajanin pitkä rikollinen tausta ulottuu jo hänen lapsuuteensa, jolloin tämä kaupitteli laitonta ”hyvän olon maustetta” Kalkuttan kaduilla. Vaurastuttuaan hän on pystyttänyt Intiaan tuottoisan mausteteollisuutensa keskuksen. Rajan pitää hallussaan Clockwerkin siipiä, jotka ovat näytteillä hänen ostamassaan perintöpalatsissa pitämissään juhlissa. Kopla hankkii siivet haltuunsa ja Interpol ratsaa Carmelitan johdolla Rajanin palatsin. Maineensa tapahtuneen seurauksena menettänyt ja nöyryytyksestään vihastunut Rajan onnistuu kuitenkin pakenemaan.


title: Sly 2: Konnakopla

text: Rajan pystyttää uuden maustekeskuksensa syvällä viidakon uumenissa sijaitsevaan temppeliin, ja tuottaa maustetta apunaan Clockwerkin väsymätön ja ikuisesti pumppaava sydän. Konstaapeli Neyla auttaa Slyn koplaa hankkimaan sydämen toisen puolikkaan, ja lopulta Murray onnistuu kukistamaan Rajan kaksinkamppailussa ja saa haltuunsa toisen sydämen puoliskon. Konstaapeli Neyla osoittautuu petturiksi, ja paikalle saapuneet Carmelita ja Interpolin korkea-arvoinen agentti Kreivitär pidättävät Murrayn ja Slyn. Neyla pettää Carmelitan luottamuksen ja lavastaa hänen auttaneen Slyn koplaa jatkuvasti Clockwerk-osien hankkimisessa. Kreivitär pidättää myös Carmelitan, mutta sivusta tapahtumia seurannut Bentley pääsee pakenemaan.


title: Sly 2: Konnakopla

text: Kreivitär vie Slyn ja Murrayn valvomaansa vankilaan Prahaan, jonne Bentley saapuu pelastamaan heitä. Hän saa selville, että myös Kreivitär on Klaww Gangin salainen jäsen: hän hyödyntää maustetta hypnotisoidakseen vankejaan, jotta voisi saada tietoonsa heidän ryöstösaaliidensa sijainnin ja rikastua niiden avulla. Bentley vapauttaa ensiksi Slyn, jonka jälkeen he pelastavat eristysselliin vangitun Murrayn. Kreivitär pakenee ilmalaivallaan.


title: Sly 2: Konnakopla

text:
Kopla haluaa kostaa Kreivittärelle ja saa selville, että hän pitää hallussaan Clockwerkin hypnotisoivia silmiä. Silmiä etsiessään
Sly löytää vangitun Carmelitan, ja kopla ajautuu samalla keskelle Kreivittären ja konstaapeli Neylan välistä sotaa. Kopla käyttää tilanteen hyödykseen vapauttamalla vangitun Carmelitan, joka lähtee jahtaamaan Kreivitärtä. Kopla saa haltuunsa toisen silmän, mutta Neyla vie toisen mukanaan. Sly lähtee tämän perään ja saa silmän itselleen, mutta Kreivitär haastaa Slyn taisteluun Prahan kattojen yllä. Sly onnistuu kukistamaan Kreivittären, jonka Neyla pidättää. Tämän myötä Neyla ylenee kapteeniksi Interpolissa.


title: Sly 2: Konnakopla

text: Kuudenneksi Clockwerk-osien kohteeksi paljastuu Kanadan pohjola, jossa Klaww Gangin logistiikkajohtaja Jean Bison pitää yllä mainariperinteitä ja valvoo Rautahepo -juniensa toimintaa. Jean Bison pitää hallussaan Clockwerkin keuhkoja ja vatsaa, joita hän pitää junissaan. Kopla varastaa Clockwerk -osat.


title: Sly 2: Konnakopla

text: Jean Bisonilla on yhä hallussaan Clockwerkin kynnet, joiden avulla hän kaataa Kanadan metsiä. Kopla osallistuu Jean Bisonin metsurikilpailuihin ja voittavat huijaamalla, mutta Jean Bisonin huomatessa tämän hän käy koplan kimppuun. Jeanin päihittäjäksi osoittautuu yllättävästi Bentley. Kamppailun jälkeen kopla saa selville, että Jean on varastanut ja kaupannut kaikki Clockwerkin osat Klaww Gangin viimeiselle jäsenelle, Arpeggiolle.


title: Sly 2: Konnakopla

text:
Kopla murtautuu Arpeggion ilmalaivaan, jossa Sly saa tietää Neylan olevan Arpeggion apuri. Uudelleenrakennettu Clockwerk herää henkiin, ja Neyla pettää Arpeggion asettumalla itse juuri valmistuneen Clockwerkin ohjaksiin. Sly ja kopla lähtevät jahtaamaan Neylan ja Clockwerkin yhdistelmää eli ”Clock-La” -lintua. Carmelitan helikopterin avulla Clock-La, saadaan pudotettua alas, mutta Bentley vammautuu pysyvästi jaloistaan jäädessään Clock-Lan nokan alle haettuaan vihasirua. Clockwerk-osat tuhoutuvat lopullisesti, mutta Carmelita onnistuu vihdoin pidättämään koplan. Sly antautuu sillä ehdolla, että Interpol päästää Bentleyn ja Murrayn pakenemaan. Tähän suostuttuaan Carmelita lähtee kuljettamaan Slyta helikopterilla vangittavaksi. Murray ja Bentley ovat kuitenkin sabotoineet kopteria, ja Sly onnistuu pakenemaan liitovarjonsa avulla Carmelitan huomion herpaantuessa.
Slylla pelaaminen on kokenut paljon muutoksia edellisestä pelistä. Ensimmäisen pelin tapaan Slyn pelattavuus perustuu ketteryteen ja hiiviskelyyn. Sly pystyy kiipeämään erilaisia kohteita pitkin ja pystyy näinollen liikkumaan kentissä muita nopeammin. Tällä kertaa Sly pystyy tekemään valtaosan ensimmäisen pelin aikana opituista liikkeistä jo pelin alussa, mutta hahmolle on myös lisätty joitakin ominaisuuksia kuten kyky juosta. Lisäksi pelin aikana Slylle voi ostaa uusia liikkeitä, jotka tekevät kiipeilystä entistäkin nopeampaa.


title: Sly 2: Konnakopla

text: Toisin kuin sarjan ensimmäisessä pelissä, "Sly 2:ssa" voi Slyn lisäksi pelata myös Bentleyna ja Murrayna, joilla on omia erikoisliikkeitään. Koska Bentley on voimiltaan Slyta ja Murraya heikompi, hänen tehtävänsä seuraavat viitta ja tikari -toimintamallia. Bentley ei pysty kiipeämään ylös esteitä, tai hyppäämään kovin pitkiä matkoja. Aseistuksenaan hänellä on pommeja, sekä unitikoilla varustettu varsijousi. Koska Bentley on koplan tietokonenero, hän pystyy myös hakkeroimaan vihollisten tietojärjestelmiä.


title: Sly 2: Konnakopla

text: Murrayn tehtävät painottuvat enimmäkseen vihollisten kanssa nujakointiin. Mutta Murraylla pääsee myös ohjaamaan tankkia sekä ampumaan tykillä.


title: Sly 2: Konnakopla

text: Toisinkuin ensimmäisessä pelissä, joka koostui paljolti erilaisista tasoloikkakentistä, Sly 2 pelissä kentät ovat avoimia alueita, joilla suoritetaan erilaisia tehtäviä. Nämä tehtävät ovat hyvin monipuolisia, ja vaihtelevat avaimien ryöstämisestä, vartijoiden tappamiseen ja sabotointiin. Tehtävien ideana on valmistella isoa rikoskeikkaa, joka suoritetaan kun kaikki kentän muut tehtävät on suoritettu. Tämän jälkeen siirrytään seuraavaan kenttään.


title: Sly 2: Konnakopla

text: Dubbauksen tuotti Oy PVP Voice Ab (Pauli Virta Productions).


title: Hopeoitu kuu

text: Hopeoitu kuu on Isto Hiltusen seitsemäs ja viimeisin studioalbumi, joka julkaistiin 3. toukokuuta 2006. Levyltä julkaistiin singlenä Hiltusen oma sävellys ”Vain yhdessä me oomme vahvoja” huhtikuussa 2006.


title: Hopeoitu kuu

text: Albumi sai useita radiosoittomenestyksiä. Kappale ”Tuhkaan hautautui Pompeija” pääsi Radio Suomen Suosituimmat -listan sijalle 11, ja ”Jos elämä suo” oli yli kymmenen viikkoa Radio Suomen soittolistalla ja ”Vain yhdessä me oomme vahvoja” oli mm. Radio Top 20 -listalla sijalla 2.


title: Askalankoski

text: Askalankoski on koskialue Paimionjoen alaosan varrella Paimion kaupungissa Varsinais-Suomessa. Askalankoski sijaitsee Paimionjokilaaksossa, joka on lounaisen viljelyseudun jokilaakso ja 156 hehtaarin natura 2000 -alue ja se muodostaa ydinosan Paimionjokilaakson valtakunnallisesti arvokkaasta maisema-alueesta. Jokilaakso on noin seitsemän kilometriä pitkä ja siihen kuuluu myös Koskienergia Oy:n omistama Askalan vesivoimalaitos eli Askalankoski.


title: Askalankoski

text: Paimionjoki oli ennen tunnettu meritaimen- ja lohijoki, kunnes vuonna 1936 Paimionjokilaaksoon valmistui Askalan voimalaitos, joka on alin kalojen nousueste.


title: Askalankoski

text: Askalankosken perinnemaisemaa on kunnostettu parinkymmenen vuoden ajan, esimerkiksi niittotalkoilla. Paimion seudun ympäristöyhdistys hoitaa Askalankosken kulttuuriympäristöä. Kosken rannalla sijaitseva sahanomistajan, sittemmin voimalanhoitajan talo on yhdistyksen hallussa.


title: Paimionjoki

text: Paimionjoki on Paimionjoen vesistön Varsinais-Suomessa virtaava 110 kilometriä pitkä laskujoki, jonka valuma-alue rajoittuu Aurajoen, Kokemäenjoen (Loimijoen), Karjaanjoen, Uskelanjoen ja Halikonjoen vesistöalueisiin. Paimionjoki on Saaristomereen laskevista joista suurin sekä valuma-alueeltaan että virtaamaltaan ja se laskee Paimionlahteen. Lounais-Suomen vesistöalueista Paimionjoki on neljänneksi suurin.


title: Paimionjoki

text: Joki saa alkunsa Somerniemeltä Somerolta ja virtaa siitä eteenpäin Hämeen Härkätien tuntumassa, Koski Tl:n kautta Marttilaan ja edelleen Tarvasjoelle, kulkee lyhyen matkaa Liedon alueella ja päätyy Paimioon, jossa se laskee Paimionlahteen. Joen vesistöalueeseen kuuluu myös suuri osa entisestä Karinaisten kunnasta nykyisellä Pöytyällä ja osia eteläisestä Tammelasta.


title: Paimionjoki

text: Paimionjoki on ollut tärkeä vararaakavesilähde Turun vesilaitokselle, joka otti ennen siitä vettä ja säännösteli sitä veden riittävyyden turvaamiseksi. Tämän takia joki on padottu kahdesta kohtaa ylä- ja keskijuoksulta. Joki on lisäksi padottu alajuoksulta kolmesta kohtaa vesivoiman tarpeisiin.


title: Paimionjoki

text: Paimionjoen alaosan varrella Paimion keskustan pohjoispuolella on lounaisen viljelyseudun jokilaakso, Paimionjokilaakso, joka on 156 hehtaarin natura 2000 -alue ja muodostaa ydinosan Paimionjokilaakson valtakunnallisesti arvokkaasta maisema-alueesta. Jokilaakso on noin seitsemän kilometriä pitkä ja laaksossa on edustavia rinneniittyjä, joista tärkeimmät sijaitsevat Askalan voimalaitoksen eli Askalankosken kohdalla kummallakin puolella jokea. Paimionjokilaakson viljelysmaisema on suomen vanhimpia kulttuurimaisemia.


title: Paimionjoki

text: Paimionjoki on Saaristomereen laskevista joista suurin sekä valuma-alueeltaan (1088 km²) että virtaamaltaan. Sen valuma-alue on vähäjärvistä (järvisyysprosentti 1,58) ja maatalousmaan osuus valuma-alueesta on suuri (36 %). Sen latvajärvissä on ajoittain happiongelmia, ja joen tuomat ravinteet rehevöittävät Saaristomerta. Kuormittajina on etenkin maatalous, jonka arvioidaan tuottavan 70 % jokeen tulevasta fosforista ja 66 % typestä. Lisäksi jokeen johdetaan Kosken, Marttilan, Tarvasjoen, Karinaisten ja Paimion taajamien puhdistetut jätevedet.


title: Paimionjoki

text: Lähes 50 % vesistöalueesta on metsämaata ja suota. Vesistöalue sijaitsee yhdeksän kunnan alueella, ja merkittävimmät taajama-alueet joen varrella ovat Paimio, Marttila, Kosti Tl ja Somero. Yli 50 % vesistöalueesta on rakennettua ja maatalousaluetta, ja ne sijoittuvat pääosin jokilaaksoihin. Vesistöalueella asuu noin 24 000 ihmistä.


title: Paimionjoki

text: Paimionjoen vesistöalueella on kuusi osavaluma-aluetta, ja niiden pinta-alat ovat 96–315 km². Vesistöalueen korkeimmat kohdat ovat lähes 150 metriä merenpinnan yläpuolella ja ne sijaitsevat alueen itäosassa. Suurin osa vesistöalueesta on alle 100 metrin korkeudella ja alavimmat paikat ovat sen lounaisosassa. Turun kaupunki pumppaa raakavettä ajoittain Paimionjoesta.


title: Paimionjoki

text: Paimionjoen suurin sivujoki on Karinaisten ja Tarvasjoen kautta virtaava, Tarvasjoen keskustan luona Paimionjokeen laskeva Tarvasjoki (valuma-alueen pinta-ala 139 km²). Pienempiä sivujokia ovat Tammelan eteläosista alkunsa saava, Someron Hirsjärveen laskeva Pajulanjoki eli Virkaanjoki (valuma-alueen pinta-ala 101 km²), Someron pohjoisosista alkunsa saava, Someron Kirkkojärveen laskeva Jaatilanjoki (valuma-alueen pinta-ala 96 km²), Paimiossa joen alajuoksuun yhtyvä Vähäjoki (valuma-alueen pinta-ala 77 km²), Kosken pohjoisosista alkunsa saava, Somerolla Paimionjokeen laskeva Palojoki eli Puostaanoja (valuma-alueen pinta-ala 57 km²) sekä Marttilassa Paimionjokeen pohjoisesta laskevat Ihmistenoja (valuma-alueen pinta-ala 45  m²) ja Hirvasoja (valuma-alueen pinta-ala 32 km²).


title: Paimionjoki

text: Paimionjoen vesistöalueen järvisyys on 1,53 prosenttia eli noin 17 neliökilometriä.


title: Paimionjoki

text: Vesistöalueen suurin järvi on Somerolla, entisen Somerniemen alueella sijaitseva Painio (781 ha), josta joki saa alkunsa. Muita järviä ovat joen yläjuoksulla Somerolla järviketjun muodostavat Hirsjärvi (245 ha), Kirkkojärvi (59 ha), Saarentaanjärvi (43 ha), Rautelanjärvi (30 ha), Pusulanjärvi (62 ha), Åvikinjärvi (7 ha) ja Pitkäjärvi (34 ha). Järviketjun alapuolelle jäävät vielä Myllylammi (13 ha) Somerolla ja Sorvastonjärvi Koskella.


title: Paimionjoki

text: Painioon laskevien latvapurojen lähdejärviä Somerniemellä ovat Vesajärvi (46 ha),Särkjärvi (40 ha), Siikjärvi (48 ha), Poikkipuoliainen (14 ha) ja Mustjärvi.


title: Paimionjoki

text: Tammelan puolelta Torronjokena alkunsa saavan Pajulanjoen latvajärviä Tammelassa ovat Valkjärvi (65 ha), Valajärvi (51 ha), Tourunjärvi ja Haiponjärvi.


title: Paimionjoki

text: Jaatilanjoen valuma-alueen suurin järvi on Lammijärvi ja pienempiin kuuluu muiden muassa Laukkonlammi.


title: Paimionjoki

text: Koskella Paimionjokeen laskee Liipolanjärvi ja Tarvasjoen eräs alkulähde on Mellilän Mustajärvi.


title: Paimionjoki

text: Muuten Paimionjoen alajuoksu on pääosin järvetön.


title: Paimionjoki

text: Paimionjoen koskia ovat olleet alajuoksulta lukien Askalankoski ja Juntolankoski Paimiossa; Juvankoski Tarvasjoella; Hirvaksen koski, Palaistenkoski, Purhalan eli Vallan koski, Rounankoski ja Koskenpään koski Marttilassa; Karjakoski ja Patakoski Koskella; sekä Hovirinnankoski ja Rautelankoski Somerolla.


title: Paimionjoki

text: Suurimpia Paimionjoen ylittäviä liikenneväyliä ovat Paimiossa seututie 110, valtatie 1, yhdystie 2340 ja Rantarata. Liedossa ja uudelleen Tarvasjoella Paimionjoen ylittää valtatie 10 ja Marttilassa seututie 224. Koskella Paimionjoen ylittävät yhdystie 2407, Hämeen Härkätiehen kuuluva yhdystie 2810 ja siitä erkaneva yhdystie 2805. Somerolla joen ylittää toisen kerran yhdystie 2810 sekä edempänä kantatie 52. Lisäksi joen ylittävät lukuisat paikallis- ja yksityistiet.


title: Paimionjoki

text: Osaan koskista liittyy vanhoja mylly- ja sahateollisuuden patoja ja niiden jäänteitä. Näistä Kosken Patakoskeen liittyvää Myllyrannan aluetta, jossa on vanhoja myllynraunioita, on viime vuosina kunnostettu EU-hankkeena.


title: Paimionjoki

text: Paimionjoessa on kaksi pienvesimoimalaitosta (Juntolankoski, Askalankoski) ja yksi minivesivoimala (Juvankoski). Juvankoski sijaitsee Liedon Tarvasjoella, Juntolankoski ja Askalankoski puolestaan Paimiossa. Askalan voimalaitos on valmistunut vuonna 1938, Juntola vuonna 1920 ja Juva vuonna 1916. Paimionjoen voimalaitokset ovat teholtaan yhden megawatin luokkaa, joten niiden merkitys valtakunnallisessa sähköntuotannossa on hyvin vähäinen. Voimalaitokset siirtyivät Fortum Oyj:ltä Koskienergia Oy:lle 31. maaliskuuta 2012.


title: Paimionjoki

text: Joen alaosaa lyhytaikaissäännöstellään vesivoiman takia, ja kaikkien voimalaitosten pudotuskorkeus on 14 metriä.. Valonian vesiasiantuntijan mukaan Paimionjoen pienvesivoimatuotanto ei ole kestävän kehityksen periaatteiden mukaista. Esimerkiksi kolme Halikon Märynummella sijaitseva tuulivoimalaa tuottavat sähköä kaksi kertaa enemmän kuin Paimionjoen kaikki voimalat yhteensä. Vesiensuojeluyhdistys on luokitellut Paimionjoen pienvesilaitoksien arvon lähinnä museaaliseksi, ilman merkityksellistä sähköntuotantoarvoa. Tästä syystä pienvesivoimalaitoksien modernisointi ei ole järkevää, muihin uusiutuviin sähköntuotantolaitoksiin, kuten tuulivoimaan investointeihin verrattaessa. Edellä mainitusta syystä vesiensuojeluyhdistys on esittänyt vesivoimaloiden vesivoimaoikeuksien perumista, sekä tehdyn päätöksen täytäntöönpanokielto kuntalain 98§:n säännösten mukaisesti. Oikeisuvaatimuksessa vaaditaan myös, että säännöstelytyöryhmän ynnä muiden asianosaisten tulisi mahdollisimman pian käynnistää jatkoselvitykset Paimionjoen ennallistamiseksi säännöstelyä edeltäneeseen luonnontilaan.


title: Paimionjoki

text: Turun vesilaitos sai Länsi-Suomen vesioikeuden päätöksellä 26. maaliskuuta 1964 luvan veden ottamiseen Paimionjoesta sekä sen säännöstelyyn veden riittävyyden turvaamiseksi. Paimionjoki olikin tärkeä vararaakavesilähde Turun alueelle. Vesistöalueen yläosassa Someron Hovirinnankoskessa ja keskiosassa Koski Tl:n Karjakoskessa on padot säännöstelyä varten. Paimionjoen tulvahuippuja pienentää ja virtaamaa tasaa yläosan järviketjun sännöstely. Hovirinnankosken keskivirtaama on 2,85 m³/s, mutta kuivimpina aikoina virtaamaa ei ole lainkaan ja suurin virtaama on ollut vuonna 1966 52 m³/s, jolloin virtaaman seuranta aloitettiin.


title: Paimionjoki

text: Pumppaamo sijaitsee Kättylässä Tarvasjoella ja sieltä johdettiin kuivina kausina Paimionjoesta vettä Savijokea pitkin Aurajokeen 0,2–0,8 m³/s. Paimionjoen vesistöalueella on neljä vedenkorkeuden ja neljä virtaaman mittausasemaa, jotka ovat käytössä koko ajan. Vesistöalueella ei ole tehty merkittäviä tulvarakenteita- tai suojelutoimenpiteitä.


title: Paimionjoki

text: Säännöstelypatoihin liittyneessä vesirakentamisessa Paimionjoen yläjuoksun järviketjun keskivaiheilla Somerolla sijainnut Rautelankoski on ruoppauksen tuloksena hävinnyt.


title: Paimionjoki

text: Paimionjoki on entinen lohijoki. Askalan voimalaitoksen valmistuttua vuonna 1936 siitä muodostui alin este kalojen nousulle jokeen. Lounais-Suomen vapaa-ajankalastajapiiri ry on esittänyt, että säännöstely- ja voimalaitospatoihin tulisi rakentaa kalatiet ja tarpeettomat padot joessa tulisi purkaa. Tulevaisuudessa lohien nousumahdollisuus on tarkoitus palauttaa Paimionjokeen. Esimerkiksi Askalan voimalaitokselle on määrätty kalatievelvoite ja koskelle on suunniteltu kaksi kappaletta kalateitä.. Vuonna 2009 Paimionjoen vesistön hoitamiseksi on aloitettu Paimionjokihanke, jonka tavoitteena on parantaa vesistön tila hyvälle tasolle vuoteen 2027 mennessä. Karjakosken ja Hovirinnan säännöstelypadot ovat jääneet tarpeettomiksi Turun seudun vesi Virttaankankaan hankkeen valmistuttua. Pohjavesihankkeen valmistuttua Paimionjoen merkitys raakavesilähteenä Turun seudun vedelle mitätöityi, mistä johtuen Paimionjoen sääntelyä ei enää tarvita. Turun seudun vesi ei oleta, että varavesilaitosta enää koskaan käytettäisiin. Tästä huolimatta vaelluskalojen pääsy mereltä ei nykyisellään onnistu. Sen estävät Paimionjoen alajuoksun kolme pienvesivoimalaitosta, joiden merkitys valtakunnallisessa vesivoimatuotannossa on mitätön. Turun tavoitteena on päästä eroon kaikista padoista


title: Paimionjoki

text: Koski Tl:ssä sijaitseva Karjakosken pato on ensimmäinen Paimionjoen pato, joka on muutettu luonnonmukaiseksi pohjapadoksi. Muutostyöt suoritettiin siten, että vanha betonipato poistettiin. Pohjapato rakennettiin pääosin luonnonkivestä. Pohjapadon keskelle muodostettiin pieni virtausaukko, joka mahdollistaa virtauksen matalankin vedenpinnan aikana. Muutostöiden vaikutusalue rajoittuu Karjakoski–Hovirinta-välille. Muutos valmistui vuonna 2015.


title: Paimionjoki

text: Hovirinnankosken padon muutos pohjapadoksi on suunnitteluvaiheessa. Suunnitelman tavoitteena on luoda vaihtoehtoisia ratkaisumalleja, joilla järviketjun kynnystämistä pystytään jatkamaan. Muutostöiden tavoitteena on löytää ratkaisumalli, joka palvelee voimalaitokset omistavan Koskienergian tarpeita ja intressejä. Hovirinnan muutostyöt pohjapadoksi alkavat aikaisintaan vuonna 2017. Valituslupa on kaikilla rantakiinteistön omistajilla. Valituksista johtuen rakentamisen aloittaminen viivästynee vähintään vuodella.. Muutostyön kumppaneina toimivat Turun Seudun Vesi Oy, Turun vesiliikennelaitos ja Varsinais-Suomen Ely keskus.


title: Paimionjoki

text: Hovirinnan säännöstelypadon purkuun liittyy tarve rakentaa pohjapato Painioon Palikaisten sillan kohdalle. Padon avulla varmistetaan vesistöjen korkeuserot.


title: Paimionjoki

text: Hovirinnan padon muutostöihin liittyen on esitetty kolme eri vaihtoehtoa Yhdessä vaihtoehdossa Rautelankoski palautettaisiin alkuperäiseen tilaansa. Turun kaupunginhallitus on hyväskynyt Paimionjoki sopimuksen joka sisältää Rautelankosken entisöinnin ja palautuksen. Entisöinnin yhteydessä Rautelankoskeen muodostuu lohikalojen kutupaikkoja.. Paimionjoki yhdistys on laatinut entisointiin liittyen Paimionjoen kehittämissuunnitelman , jossa kuvataan Rautelankosken entisöintiin liittyvät toimenpiteet.


title: Paimionjoki

text: Paimionjoki-yhdistys ry on tilannut Paimionjoen pienvesivoimalaitosten kalatietarkastelusuunnitelman. Lounais-Suomen vapaa-ajankalastajapiiri ry esittää, että Turun alueen vedenoton loputtua Askalan ja Juntolan pienvesivoimalaitoksille tulee asettaa yhden kuutiometrin minimijuoksutusvelvoite.


title: Paimionjoki

text: Suunnitelman mukaan Askalan pienvesivoimalaitoksen padon yhteyteen olisi rakennettavissa paäosin luonnonmukainen kalatie. Padon länsipuoli soveltuu maanpinnan jyrkkyyden johdosta huonosti kalatien rakentamiseen. Sen sijaan padon itapuolen ranta on huomattavasi loivempaa ja soveltuisi hyvin kalatien rakentamiseen.


title: Paimionjoki

text: Kalatien rakentaminen Juntolan pienvesivoimalaitoksen padon yhteyteen on suuresta putouskorkeudesta ja rantojen jyrkkyydesta johtuen hankalaa. Kalatie olisi rakennettavissa joko padon itä- tai länsireunaan.


title: Paimionjoki

text: Myös Juvan pienvesivoimalaitoksen padon kalatien rakentaminen on suuresta putouskorkeudesta ja alueen kallioisesta maaperästä johtuen hyvin hankalaa. Suunnitelman mukaan Juvan voimalaitospadon yhteyteen ei kannata rakentaa kalatietä ennen kuin on rakennettu kalatiet Askalan ja Juntolan voimalaitospatojen yhteyteen. Kalatien tarvitseman virtaaman tulisi olla suuruusluokka 500 l/s.


title: Paimionjoki

text: Joen kalastoon kuuluu haukea, lahnaa, ahventa, salakkaa, kivennuoliaista, pasuria, säynettä, särkeä, kiiskeä, turpaa, seipeä, siikaa, kuoretta, madetta, meritaimenta, sorvaa, lohta. Rapua esiintyi ainakin vielä 1960-luvun lopulla mutta lienee sittemmin hävinnyt. Paikalliset kalastuskunnat ovat suorittaneet kala- ja täplärapuistutuksia. Järvisimpukka on piisamien herkkua. Minkki vilahtelee rantakivikossa ja jokivarren lintulajisto on melko suuri.


title: Paimionjoki

text: Paimionjoessa, Paimion keskustan pohjoispuolella on 156 hehtaarin Natura 2000 -alue Paimionjokilaakso, jossa tavataan muun muassa vuollejokisimpukkaa. Rinneniityillä esiinty useita harviniaisia kasvilajeja. Myös alueen linnusto on runsas.